Perihal Penilaian Kualiti Universiti

Untuk mendapatkan maklumat terkini, ikuti kami melalui Telegram

Dalam jawaban kepada salah satu isu yang saya timbulkan di Dewan Negara, Timbalan Menteri Pendidikan Tinggi menafikan penarafan (ranking) oleh badan antarabangsa seperti Times Higher Education (THE) sebagai sesuatu yang wajib dan keutamaan dalam menilai prestasi dan juga peruntukan kewangan Institut Pengajian Tinggi.

Ungkapan bahawa ciri penarafan “tidak konklusif, muktamad dan tunggal“ amat lunak dan sedikit “menghiburkan“, tetapi bagi warga akademik di universiti, kenyataannya berbeza. Laporan penilaian Myra tenaga akademik sering mencemaskan apabila terdapat ahli akademik yang tidak mencapai penerbitan kategori Web of Science (WoS), Scopus, International Scientific Index (ISI) dan lain-lain. Ketetapan mutu tulisan dalam jurnal yang berdampak tinggi itu dilakukan oleh badan tertentu dengan bayaran yang bukan kecil sebagai syarat penyiaran artikel yang diterima untuk terbit dalam  jurnal berkategori itu.

Saya mengambil contoh ketara dampak buruk di universiti perdana negara ini apabila sekumpulan profesor senior dan berwibawa dalam bidang sains sosial dan kemanusiaan digeser kerana tiada tulisan dalam jurnal-jurnal berdampak tinggi itu. Akibatnya, hingga kini akademi yang dahulu menjadi pusat tersohor pengajian Melayu kehampaan profesor ternama, bahkan tiada penjawat profesor kerana ketatnya ukuran berdasarkan penulisan dalam jurnal berdampak tinggi itu sebagai salah satu ukuran utama. Pusat penilaian kebangsaan bagi terbitan ilmiah, seperti Mycite dan Era tidak terhitung dalam maqam jurnal tersohor yang menjadi tonggak penarafan universiti dan makalah yang dikategorikan dalam jurnal kategori itu dianggap tulisan ilmiah tidak berdampak tinggi meskipun isinya bermutu tinggi.

Keluh-kesah sarjana bidang sains sosial dan kemanusiaan menjadi cerita dan mimpi buruk kerana tabii terbitan ilmiah berdampak tinggi itu lebih sesuai dengan bidang sains jati sehingga salah satu kesannya ialah lebih kecil peratusan tulisan bidang sosial dan kemanusiaan yang mendapat tempat, berbanding dengan tulisan dalam bidang STEM. Kesan lanjutannya berkaitan dengan peluang naik pangkat yang lebih kecil bagi sarjana sains sosial dan kemanusiaan. Adakah hal ini mitos atau kenyataan? Kementerian Pendidikan Tinggi (KPT) wajar melakukan kajian.

Masih dalam isu penerbitan sebagai salah satu tonggak akademik, berlaku diskriminasi dalam penilaian terbitan buku berbanding dengan jurnal. Lama dahulu, pada tahun 2004-2006di sebuah universiti tempat saya bertugas, naib canselornya berterus-terang sambil mohon maaf kepada saya kerana buku (pada waktu itu) tidak dinilai sebagai terbitan berdampak.

Baru-baru ini sahaja buku diberi nilai, tetapi masih lebih rendah daripada nilai jurnal (berdampak tinggi). Sejarah menunjukkan bahawa tamadun sedunia diukur berdasarkan karya dalam bentuk buku kerana buku berisi jalinan bab yang mewakili pelangi ilmu dalam bidang tertentu, bukan menjurus hanya pada satu isu khusus seperti dalam tulisan jurnal. Keterampilan menyusun buku jauh lebih sukar dan tidak dikuasai oleh sesiapa sahaja, kecuali sarjana yang mampu mengembangkan ilmu dengan ketertiban, logik dan seni menulis yang tinggi.

Dampak buruk daripada penekanan berlebihan pada penarafan universiti ialah sirnanya atau merosotnya nilai insani sesetengah (malah kebanyakan) sarjana apabila tumpuan diberikan kepada usaha mengejar penarafan dan pengiktirafan terbitan berdampak tinggi sehingga sumbangan ilmu dalam terbitan di luar kerangka itu (yang berkesan dalam pemasyarakatan ilmu) diremehkan.

Universiti Kebangsaan Malaysia sebagai universiti watan menghadapi dilema dalam usaha mengimbangi peranan ilmiah dengan peranan kemasyarakatan, termasuklah pemuliharaan dan pelestarian warisan, budaya dan segala etos nusa, kerana perhatian kepada aspek kedua itu tidak dapat tidak sedikit mengurangkan tumpuan kepada sisi ilmiah sejati dan memerlukan sarjananya membahagi tumpuan.

Kesan lain yang tidak kurang pentingnya ialah penyuburan ilmu multidisiplin dalam bahasa Melayu. Cakap-cakap menjadikan bahasa Melayu bahasa ilmu hanya omong kosong jika tiada upaya terancang untuk mengembangkan ilmu dalam bahasa Melayu, termasuklah dalam bidang penerbitan. Pelan Pemartabatan Bahasa Melayu sebagai Bahasa Ilmu yang dilancarkan sejak tahun 2011 belum memperlihatkan kesan yang nyata. Hingga kini, ruang tulisan ilmiah berbahasa Melayu masih jauh daripada cukup untuk menampung tulisan ilmiah kerana rata-rata jurnal yang diiktiraf itu dalam bahasa Inggeris (bagi bahasa lain di dunia tiada masalah kerana mereka tidak menjurus hanya kepada bahasa Inggeris). Amat terbatas ruang untuk tulisan ilmiah berbahasa Melayu. Maka itu, saya menyarankan penubuhan badan pengindeksan rantau alam Melayu atau Asia Tenggara. Alasan telah ada Mycite tidak cukup utuh kerana tulisan dalam kategori Mycite tidak diiktiraf sebagai tulisan berdampak tinggi dan dinilai sebagai tulisan kelas kedua atau tidak berkelas. Perlu ada paduan IPT serantau, khasnya di negara-negara berbahasa Melayu untuk mengambil tanggungjawab membentuk pusat pengindeksan karya ilmiah berbahasa Melayu.

Kualiti, itulah asas penilaian yang dijadikan asas, menurut penegasan Timbalan Menteri KPT. Persoalannya, adakah penarafan badan seperti THE itu satu-satunya asas kualiti Pendidikan tinggi di negara ini? Saya dan rakan-rakan yang sependirian, tidak melulu menolak penarafan. Seperti penegasan Timbalan Menteri Pendidikan Tinggi di Dewan Negara, penarafan dapat dijadikan sebagai salah satu asas penilaian pencapaian universiti, tetapi bukan asas “tunggal, muktamad dan konklusif“.

Kami menunggu dan melihat sejauh manakah pendirian KPT itu dilaksanakan di universiti di negara ini. Kita tidak wajar menyempitkan makna dan peranan universiti sekadar badan ilmiah “sejati“ yang mengalpakan warga sarjananya daripada tanggungjawab sosial, kesukarelawanan, ukhuwah dan aspek manusiawi lainnya, di samping menjadi sarjana bitara.

YB Senator Datuk Seri Dr. Awang Sariyan, ialah Ahli Dewan Negara merangkap Pengerusi Lembaga Pengelola DBP.


Aspirasi Wanita Memartabatkan Perpaduan

Kuala Lumpur – Peranan ahli akademik di institusi pengajian tinggi adalah amat penting untuk dijadikan sebagai contoh teladan, terutamanya ahli akademik wanita.

Raja Muda Perlis, DYTM Tuanku Syed Faizuddin Putra Jamalullail menitahkan bahawa proses melahirkan semangat perpaduan dalam kalangan masyarakat perlu bermula seawal sekolah rendah hinggalah ke institusi pengajian tinggi.

“Yayasan Tuaku Fauziah (YTF) akan terus berusaha memperkasakan golongan wanita pada peringkat institusi pengajian tinggi untuk menjadi pemimpin yang berdaya saing, tegas dalam menjalankan tugasan mendidik mahasiswa.

“Hal ini bukan sekadar memiliki ijazah, namun perkara yang lebih penting adalah mempunyai pemikiran yang matang,” titah baginda dalam Majlis Pembukaan Webinar Yayasan Tuanku Fauziah 2023, pagi ini.

Menurut Tuanku Raja Muda Perlis yang juga merangkap Penasihat DiRaja YTF, didapati bahawa golongan wanita kini semakin menonjol meskipun mendepani cabaran kehidupan era globalisasi dan digitalisasi.

“Lebih daripada separuh jumlah staf akademik yang mempunyai kelulusan Doktor Falsafah (PhD) di institusi pengajian tinggi awam adalah wanita.”

“Hal ini menunjukkan golongan wanita semakin dikenali sebagai ahli profesional yang berkelayakan tinggi dan semakin diiktiraf atas pencapaian mereka dalam organisasi dan negara.”

Mengulas lanjut berkaitan webinar YTF, program ini merupakan kali ke-19 diadakan anjuran Kementerian Perpaduan Negara melalui Institut Kajian Dan Latihan Integrasi Nasional (IKLIN) dengan kerjasama Institut Pengajian Sains Sosial (IPSSS) Universiti Putra Malaysia (UPM).

Terdahulu, Menteri Perpaduan Negara, Datuk Aaron Ago Dagang turut menyampaikan ucapan disusuli dengan ucapan daripada Naib Canselor UPM, Datuk Prof. Dr. Mohd. Roslan Sulaiman.

Titah perasmian penutupan webinar itu pula disempurnakan oleh Raja Puan Muda Perlis, DYTM Tuanku Hajah Lailatul Shahreen Akashah Khalil selaku Pengerusi YTF pada waktu petang.


Wanita Lebih Kompeten Tangani Krisis COVID-19

Untuk mendapatkan maklumat terkini, ikuti kami melalui Telegram

Kuala Lumpur – Pemimpin wanita kini mampu memimpin sesebuah kumpulan, organisasi, institusi, malah negara dengan baik meskipun berdepan dengan pandemik COVID-19.

Titah Raja Puan Muda Perlis, DYTM Tuanku Hajah Lailatul Shahreen Akashah Khalil yang menyokong kajian yang dilakukan oleh Harvard Business Review, mengatakan bahawa pemimpin wanita lebih kompeten berbanding dengan lelaki dalam krisis COVID-19.

Maka itu, baginda menyeru semua institusi agar terus melakukan penyelidikan berimpak tinggi, khususnya mengenai wanita bagi mengangkatkan dan memartabatkan golongan wanita dalam masyarakat kini.

Institusi penyelidikan perlu memainkan peranan penting dalam melaksanakan kajian yang komprehensif berkaitan dengan isu kepimpinan wanita, seperti faktor yang mempengaruhi keberkesanan kepimpinan dalam kalangan wanita.

Seseorang pemimpin perlu mempunyai kompetensi lain yang menggambarkan kewibawaan sebagai seorang pemimpin.

Demikian titah Raja Puan Muda Perlis selaku Pengerusi YTF ketika berkenan merasmikan Majlis Penutupan Webinar Yayasan Tuanku Fauziah 2023 – Women in Search of Excellence dengan tema yang dipilih khas, iaitu “Aspirasi Wanita ke Arah Memartabatkan Perpaduan dalam Kalangan Mahasiswa di Institusi Pengajian Tinggi” pada petang semalam.


Dokumentasi PIFOS: Cap Jari, Gambar dan Profil DNA

Pusat Identifikasi Forensik Setempat (PIFOS) yang ditubuhkan di Ibu Pejabat Polis Daerah di seluruh Malaysia merupakan satu inisiatif Jabatan Siasatan Jenayah (JSJ) untuk meningkatkan kualiti siasatan dan profesionalisme Polis Diraja Malaysia (PDRM). PIFOS ditubuhkan selaras dengan penguatkuasaan Akta Identifikasi DNA 2009 dan Peraturan-Peraturan Identifikasi DNA 2012 pada 1 September 2012.

Pendokumentasian PIFOS terhadap setiap tangkapan Orang Yang Disyaki (OYDS) merangkumi tiga prosedur, iaitu rakaman cap jari, gambar dan sampel asid deoksiribonukleik (DNA). Kuasa untuk merakamkan cap jari dan gambar OYDS diperuntukkan di bawah Seksyen 5 Akta Pendaftaran Penjenayah dan Orang yang Tidak Diingini No. 7 Tahun 1969 (Akta 7/1969), manakala kuasa untuk mengambil sampel DNA pula diperuntukkan di bawah Seksyen 3(3) Akta Identifikasi DNA 2009. Pengambilan DNA yang dilakukan oleh PDRM biasanya melibatkan sampel tidak intim, iaitu air liur yang diambil mengikut prosedur operasi standard yang ditetapkan dalam Arahan Pengarah Jabatan Siasatan Jenayah Bil. 3/2012.

Selepas pendokumentasian, segala butiran termasuk cap jari OYDS akan disalurkan ke Cawangan D2, iaitu Pusat Pendaftaran Penjenayah Malaysia dan Singapura di Ibu Pejabat PDRM Bukit Aman. Butiran OYDS yang diterima ini akan disemak dan didaftarkan di Pusat Pendaftaran Penjenayah.

Kewajipan Cawangan D2 menyimpan rekod cap jari penjenayah termaktub dalam Seksyen 7 Akta 7/1969. Menurut seksyen tersebut, butiran OYDS yang boleh didaftar perlulah disimpan. Menurut Seksyen 10 dalam akta yang sama, Pegawai Pendaftar D2 berkuasa untuk membuat perbandingan, pengesahan atau penafian pemadanan antara cap jari yang diperolehi di tempat kejadian dengan cap jari yang telah didaftarkan. Oleh itu, Cawangan D2 bertanggungjawab membekalkan sabitan lalu penjenayah bagi pertuduhan di mahkamah. Di samping itu, Cawangan D2 juga perlu menyediakan fail kes, mengenalpasti dan mengesahkan identiti cap jari atau cap tapak tangan di tempat kejadian.

Menurut hakim Jaganmohan Reddy pada penghujung perbicaraan kes H.P. Administration lawan Om Prakash AIR pada tahun 1972, di India:

Perakuan sabitan lalu Pendaftar D2 akan diterima sebagai bukti tanpa dipanggil untuk diperiksa di mahkamah kerana prosedur perbandingan dan identifikasi yang dijalankan oleh Pendaftar D2 ini telah berkembang sebagai satu bidang sains dan mencapai tahap kejituan yang tinggi.

Oleh itu, Pegawai D2 yang menjalankan perbandingan dan pengesahan rekod jenayah tidak perlu hadir ke mahkamah untuk memberikan keterangan secara spesifik melainkan keraguannya dibuktikan.

Bagi kes cap jari di tempat kejadian pula, jika bukti pengenalan identiti terhadap tertuduh hanya bergantung kepada keserupaan cap-cap jari, maka pembuktian tersebut memadai untuk menyabitkannya meskipun suspek tidak terlihat di tempat kejadian atau barang kes tidak dijumpai semula.

Hal ini dapat diperhatikan dalam kes Pendakwa Raya lawan Toh Kee Huat pada tahun 1965 yang melibatkan kes kecurian kereta di Campbell Road (kini dikenali sebagai Jalan Dang Wangi). Dalam kes ini, cap jari yang berjaya ditimbulkan daripada permukaan cermin tingkap tempat duduk pemandu didapati serupa dengan cap jari OYDS. Hasil siasatan lanjut mendapati OYDS menurunkan cermin kereta tersebut. Namun begitu, hakim membebaskan tertuduh dengan justifikasi bahawa kereta tersebut didapati ditinggalkan di tempat awam dan bukti cap jari sahaja tidak mencukupi. Tambahan pula, cap jari tersebut telah bercampur aduk dengan cap jari lain yang tidak dapat dikenalpasti. Menurut hakim, bukti yang diperolehi tidak memadai dari sudut legal untuk membuktikan kesalahan tertuduh tanpa keraguan yang munasabah.

Susulan keputusan tersebut, Pendakwa Raya membuat rayuan dengan mempersoalkan maksud kenyataan “tidak memadai dari sudut legal” yang dibuat dan menolak keputusannya kerana dikatakan seolah-olah memandang enteng kepentingan pembuktian melalui proses pemadanan cap jari oleh Pendaftar D2.

Ekoran rayuan tersebut, Mahkamah Rayuan membatalkan keputusan “bebas” oleh Mahkamah Majistret sebelum itu dan menjatuhkan hukuman penjara selama setahun kepada tertuduh dengan justifikasi bahawa kesan cap jari OYDS tidak mungkin berada pada permukaan dalam cermin sebelah pemandu melainkan OYDS berjaya memasuki kereta tersebut dengan merosakkan pintunya. Menurut hakim mahkamah lagi, kesan cap jari yang ditimbulkan hanya boleh wujud pada waktu malam, iaitu semasa kejadian atau sebelum dijumpai pada waktu pagi.

Terangnya, cap jari tersebut didapati lebih jelas berbanding dengan cap jari lain yang sudah lama dan tidak dikenalpasti. Tambah hakim, kedudukan serta kualiti kesan cap jari OYDS dengan sendirinya menjelaskan bahawa kejadian itu tidak disebabkan oleh orang lain. Hakim Mahkamah Rayuan mendapati bahawa pertuduhan terhadap OYDS merupakan sebuah kes prima facie. Pihak pendakwa berjaya mengemukakan bukti bahawa wujudnya kesalahan yang dilakukan oleh tertuduh.

Di samping itu, gambar dan butiran OYDS yang dirakam oleh PIFOS disimpan dalam sistem E-Mugshot, iaitu pangkalan data foto OYDS di bawah seliaan Cawangan D6 Bukit Aman. Sistem pangkalan data ini digunakan untuk membantu siasatan PDRM terutamanya dari aspek pengecaman oleh saksi atau mangsa.

Selain itu, sampel DNA OYDS pula dihantar ke Cawangan D13, iaitu Makmal DNA PDRM Bukit Aman. Sampel tidak intim tersebut akan dianalisa secara berperingkat untuk kegunaan masa hadapan, iaitu sebagai maklumat risikan dalam siasatan terutamanya bagi pengesahan pelibatan OYDS dalam jenayah melalui perbandingan sampel DNA yang dikesan di tempat kejadian dengan sampel DNA dalam pangkalan data.

“DNA boleh diibaratkan sebagai rencana terperinci atau blueprint genetik manusia kerana mengandungi informasi yang diperlukan untuk menurunkan ciri-ciri genetik kepada generasi akan datang,” jelas John M. Butler, seorang pakar profil DNA forensik. Menurut beliau, seorang anak akan menerima satu set kromosom dari setiap pasangan ibu bapa kandungnya. Sebagai natijahnya, anak tersebut akan mewarisi ciri yang terdapat pada ibu dan bapa seperti warna rambut dan mata.

Dengan profil DNA OYDS, penguatkuasa undang-undang dapat menghubungkaitkan dua atau lebih salah laku yang berbeza. Misalnya, sekiranya seorang OYDS ditangkap bagi kesalahan mencuri dan hasil ujian DNA OYDS sepadan dengan sampel DNA yang diperolehi dari tempat kejadian jenayah yang lain, maka boleh dikatakan kedua-dua jenayah itu dilakukan oleh OYDS yang sama.

Yang jelas, selain cap jari, profil DNA juga membantu PDRM untuk mengesan penjenayah sekiranya petunjuk lain gagal dikenalpasti dalam sesuatu siasatan. Proses identifikasi pelaku sesuatu jenayah menjadi lebih mudah dengan adanya usaha pengumpulan sampel DNA secara besar-besaran oleh pihak berwajib.

Joseph James De Angelo, seorang pembunuh, perogol bersiri dan pencuri sekitar tahun 1974 hingga 1986 di California, Amerika Syarikat telah ditahan oleh pihak polis pada tahun 2018. Pasukan penyiasat khas fail kes yang belum diselesaikan atau Cold Case Files berjaya mengesan dan menangkap De Angelo melalui pemadanan profil DNA. De Angelo yang berusia 73 tahun semasa tangkapan disyaki terlibat dalam sekurang-kurangnya 13 pembunuhan, 51 kes rogol  dan 120 kes pecah rumah.

Pasukan penyiasat berjaya menemui petunjuk setelah kesan air mani De Angelo yang diperolehi dari satu tempat kejadian rogol itu dimuatnaik dalam sistem GEDmatch, sebuah platform sumber terbuka DNA yang digunakan oleh orang awam untuk menyusur galur diri mereka.

Sementara itu, dalam kes rogol dan bunuh Canny Ong yang telah menggemparkan rakyat Malaysia dua dekad yang lalu, sampel DNA yang diperolehi dari ibu bapa mangsa digunakan untuk mengesahkan mayatnya yang rentung. Analisis DNA turut dijalankan daripada kesan darah yang didapati di kereta dan seluar jeans milik suspek, Ahmad Najib Aris. Hasil analisis mengesahkan bahawa darah tersebut milik mangsa. Ujian DNA yang telah dijalankan terhadap sampel vagina mangsa juga didapati berpadanan dengan profil DNA milik suspek.

Menurut peruntukan Seksyen 10(1)(c) Akta 7/1969, hasil perbandingan cap jari oleh Pegawai Pendaftar akan diterima sebagai bukti yang cukup untuk mendakwa seseorang penjenayah melainkan akasnya dibuktikan. Mahkamah menerima hasil ujian DNA yang dijalankan oleh makmal DNA PDRM sebagai keterangan sokongan kerana makmal tersebut memenuhi piawaian antarabangsa dan memiliki Sijil Akreditasi MS ISO/IEC 17025 yang dikeluarkan oleh Jabatan Standard Malaysia. Pembuktian dengan perbandingan cap jari dan profil DNA diterima sebagai keterangan pakar di mahkamah seperti yang termaktub dalam Seksyen 45 Akta Keterangan 1950.

Maka tidak keterlaluan jika dikatakan keabsahan pembuktian dengan kaedah perbandingan cap jari dan profil DNA di mahkamah jelas memperlihatkan peri pentingnya bank data cap jari dan DNA untuk menambah nilai terhadap hasil siasatan PDRM. Perkara ini penting dalam usaha mengheret penjenayah terutamanya penjenayah elusif ke muka pengadilan agar dapat dijatuhi hukuman yang setimpal dengan salah lakunya.

ACP Mohamad Farouk Eshak, Ketua Polis Daerah Ampang Jaya, Selangor.

Kredit foto sorotan: Unsplash/George Prentzas


Kepulangan Perdana Menteri Adiwira Negara Diiringi Doa dan Sambutan Meriah

Untuk mendapatkan maklumat terkini, ikuti kami melalui Telegram

Sepang – Ketibaan Perdana Menteri, YAB Dato’ Sri Ismail Sabri Yaakob diiringi doa dan disambut meriah oleh pengurusan tertinggi dan karyawan Dewan Bahasa dan Pustaka (DBP) bersama-sama wakil persatuan dan pencinta bahasa di Kompleks Bunga Raya, Lapangan Terbang Antarabangsa Kuala Lumpur (KLIA) kira-kira 10.30 malam tadi.

Antara yang turut hadir menyambut ketibaan Perdana Menteri termasuklah YBhg. Datuk Seri Prof. Dr. Awang Sariyan (Pengerusi  Lembaga Pengelola DBP), YBhg. Datuk Abang Sallehuddin Abg Shokeran (Ketua Pengarah DBP), Encik Mohd Khair Ngadiron [Pengarah Majlis Buku Kebangsaan Malaysia (MBKM)], Encik Kamal Shukri (Majlis Perundingan Melayu), Dr. Mohamad Salleh Rahamat (PENA), Datuk Zainal Abidin Borhan (GAPENA), Encik Amiruddin Ali Hanafiah (Persatuan Penulis Johor), Encik Saifullah Baiduri (UMMAH SISWA) dan wakil beberapa persatuan lain. Golongan belia dan masyarakat pelbagai kaum di negara ini turut memeriahkan suasana dengan laungan kata-kata semangat cinta akan bahasa.

Ketibaan Perdana Menteri disambut oleh ratusan rakyat yang sejak awal telah berada di KLIA bagi  menyambut dan meraikan beliau yang telah mengharumkan nama Malaysia di Perhimpunan Agung Pertubuhan Bangsa-Bangsa Bersatu (UNGA) ke-77 di New York. Beliau tiba bersama-sama delegasinya selepas menamatkan lawatan kerja ke New York dan Abu Dhabi, Emiriah Arab Bersatu (UAE), masing-masing selama empat hari.


Ribut: Sabar Hadapi Musibah – Raja Muda Perlis

Kangar – Raja Muda Perlis, DYTM Tuanku Syed Faizuddin Putra Jamalullail bertitah menitipkan ucapan takziah kepada semua mangsa ribut yang terbabit di sekitar Perlis pada petang semalam.

Semua pihak perlu menerima musibah ini dengan penuh sabar dan berdoa semoga ujian ini akan segera selesai dan digantikan dengan segala kebaikan.

Baginda bertitah agar kesemua mangsa juga dapat mengutamakan keselamatan diri dan keluarga serta mengambil langkah proaktif bagi memastikan dokumen dan barang berharga dalam keadaan selamat.

“Semua mangsa yang terlibat dinasihatkan agar dapat menyalurkan maklumat mengenai keadaan yang dihadapi kepada pemimpin masyarakat supaya dapat mempercepatkan lagi penyaluran bantuan oleh agensi berkaitan.

“Setakat tengah malam semalam, sebanyak 139 buah rumah yang telah dilaporkan terlibat,“ titah Baginda yang juga merangkap Yang DiPertua Majlis Agama Islam dan Adat Istiadat Melayu Perlis (MAIPs) pada pagi ini.

Menurut Tuanku Raja Muda, berdasarkan penyelarasan yang dilaksanakan antara pihak MAIPs dengan Jabatan Kebajikan Masyarakat (JKM) Negeri Perlis, tindakan lawatan bagi mengenal pasti segala keperluan bantuan dan kaedah penyaluran sumbangan telah digerakkan bermula dari semalam.

Mengulas lanjut, MAIPs dan agensi berkaitan akan memberikan penumpuan kepada isu kediaman yang dihadapi oleh mangsa, manakala peniaga yang terlibat disyorkan menyalurkan maklumat melalui persatuan masing-masing.


UMS Terima Sumbangan Rakan Strategik YTSP

Sandakan – Raja Muda Perlis, Tuanku Syed Faizuddin Putra Jamalullail berkenan menyaksikan penyerahan sumbangan daripada rakan strategik Yayasan Tuanku Syed Putra (YTSP) kepada Universiti Malaysia Sabah (UMS), baru-baru ini.

Antara sumbangan diterima termasuklah sebuah televisyen pintar (Smart TV) 60 inci daripada Profound Radiance Sdn. Bhd. yang disampaikan oleh Datuk Azlan Shah Jaffril; wang tunai RM2000 daripada Majlis Agama Islam dan Adat Istiadat Melayu Perlis (MAIPs) untuk tujuan pemerkasaan aktiviti keagamaan; dan komputer riba daripada Majlis Amanah Rakyat (MARA) kepada dua orang penuntut UMS yang terpilih.

Penyerahan sumbangan tersebut dibuat semasa Tuanku Raja Muda merasmikan Perpustakaan Fakulti Pertanian Lestari UMS di Kampus Sandakan pada 27 Mac 2023 yang lalu.

Titah Baginda, UMS ditubuhkan hasil inspirasi pemimpin terdahulu dan merupakan impian rakyat negeri Sabah yang mencerminkan keinginan yang tinggi untuk memacu kecemerlangan ilmu serta merubah kehidupan rakyat.

Keberangkatan Baginda adalah bersempena dengan Program Titian Kasih 2023 yang dianjurkan oleh UMS dengan kerjasama YTSP.

Tuanku Raja Muda yang juga merangkap Canselor Universiti Malaysia Perlis (UniMAP) turut berkenan menyaksikan Majlis Menandatangani Surat Hasrat (LOI) antara UMS dengan UniMAP bagi mengembangkan kerjasama dalam bidang pertanian dan agroteknologi lestari.

Berpaksikan moto “Bertekad Cemerlang” dan menerusi slogan “Leading Towards Innovative Societies”, UMS mewujudkan makmal hidup atau living lab yang berfungsi sebagai pusat penyelidikan dan pembelajaran yang memanfaatkan para penyelidik, penuntut universiti dan juga komuniti.

Berikutan beberapa kejadian bencana seperti kejadian gempa bumi dan tanah runtuh di Sabah, Baginda turut menyokong usaha UMS yang membangunkan sebuah kompleks simulasi bencana sebagai Pusat Latihan Perubatan Bencana.

Contoh makmal hidup yang sudah dibangunkan oleh UMS dengan kerjasama Universiti Nagasaki ialah Rural Medicine Research Lab di Pusat Pendidikan Perubatan Desa (RMEC), Kudat yang memberikan tumpuan kepada bidang sains kritikal seperti pengurusan bencana dan sains kesihatan luar bandar seperti penyakit tropika.

UMS juga telah bekerjasama dengan pelbagai pihak industri untuk membangunkan projek pengajaran, pembelajaran dan penyelidikan dalam bidang pertanian tanah tinggi di Mesilou, Kundasang.

Dalam majlis yang sama, Tuanku Raja Muda turut berkenan menanam sepohon pokok kelapa pandan sebagai simbolik peringatan sempena lawatan.


KPM: Enam Mata Pelajaran Teras Kekurangan Guru

Untuk mendapatkan maklumat terkini, ikuti kami melalui Telegram

Kuala Lumpur – Susulan daripada pengambilan guru secara Contract of Service (CoS), Kementerian Pendidikan Malaysia (KPM) telah mengenal pasti bahawa terdapat enam mata pelajaran teras yang memerlukan pertambahan bilangan guru di sekolah.

Menurut Timbalan Menteri Pendidikan, YB Lim Hui Ying, KPM telah melaksanakan pengambilan sebanyak 22 327 guru melalui kaedah sekali beri dan kluster mata pelajaran bagi tempoh 2021 hingga Januari 2023.

“Setakat 28 Februari 2023, antara opsyen mata pelajaran teras yang masih terdapat kekurangan ialah Bahasa Melayu, Bahasa Inggeris, Pendidikan Islam, Reka Bentuk dan Teknologi, Pendidikan Seni/Seni Visual dan Sejarah.”

“Pengambilan guru akan dilakukan pada April hingga Jun ini. Kita akan ambil guru dari universiti luar,” kata beliau dalam jawapan bertulis kepada soalan Tuan Ahmad Tarmizi Sulaiman [SIK] di Dewan Rakyat pada hari ini.

Jelas beliau, KPM akan melaksanakan pengisian guru dalam kalangan graduan pendidikan lepasan Institut Pendidikan Guru Malaysia (IPGM), Universiti Awam, Universiti Swasta.

Selain itu, pengambilan pengisian guru ini turut melibatkan universiti luar negara, namun tertakluk kepada kekosongan jawatan dan keperluan opsyen mata pelajaran.

Mengulas lanjut, urusan pengambilan tersebut dilaksanakan melalui Pihak Berkuasa Melantik, iaitu Suruhanjaya Perkhidmatan Pendidikan (SPP) secara berterusan bagi tahun 2023 dan seterusnya bagi mengisi kekosongan di sekolah KPM.

Dalam perkembangan lain, KPM turut memaklumkan bahawa isu gangguan capaian pada Sistem Pengurusan Identiti (idMe) dan Sistem Bersepadu KPM (MOEIS) telah diselesaikan pada 11 Februari lalu.

KPM telah mengenal pasti punca masalah kepada keseluruhan sistem ini dengan mengambil kira pengurusan sistem secara keseluruhan serta kompetensi personel bagi memantapkan lagi pelaksanaan sistem tersebut, serta mengurangkan beban tugasan guru.


MABM, MABBIM, Mastera Ditubuhkan bagi Memartabatkan Bahasa Melayu

Kuala Lumpur – Kementerian Pendidikan Malaysia (KPM) menerusi Dewan Bahasa dan Pustaka (DBP) telah menubuhkan tiga entiti bagi memartabatkan bahasa Melayu pada peringkat antarabangsa.

Tiga entiti berkenaan ialah Majlis Antarabangsa Bahasa Melayu (MABM), Majlis Bahasa Brunei Darussalam-Indonesia-Malaysia (MABBIM) dan Majlis Sastera Asia Tenggara (Mastera).

Menteri Pendidikan, YB Fadhlina Sidek berkata, MABM mempunyai peranan sebagai badan penyelaras perancangan dan pelaksanaan program, serta aktiviti pembinaan, pengembangan, pemupukan, pemeliharaan dan pemantapan bahasa Melayu pada peringkat antarabangsa.

“Antara aktiviti yang dijalankan, termasuklah Pidato Antarabangsa Bahasa Melayu, Simposium Pengantarabangsaan Bahasa Melayu 2022 dan Persidangan Penterjemahan Antarabangsa yang telah memasuki siri ke-18,” kata beliau dalam kenyataan jawapan bertulis di Dewan Rakyat pada hari ini.

Tambah KPM, MABBIM pula bertujuan untuk membina dan mengembangkan bahasa Melayu supaya menjadi bahasa peradaban tinggi, bahasa ilmu, bahasa sains, bahasa teknologi moden, bahasa perusahaan dan bahasa ekonomi.

“Antara kejayaan MABBIM termasuklah penerbitan 60 judul kamus istilah dan dua judul daftar istilah MABBIM dalam pelbagai bidang ilmu termasuk sains dan teknologi.

“Istilah yang dihasilkan boleh dirujuk secara dalam talian melalui Pusat Rujukan Persuratan Melayu (PRPM).”

Selain itu, Mastera pula ditubuhkan sebagai organisasi serantau sastera yang ternama pada peringkat antarabangsa dalam pembangunan dan pengembangan penyelidikan, penerbitan, pemasaran dan pengiktirafan sastera.

“Antara program Mastera termasuklah Seminar Antarabangsa Kesusasteraan Asia Tenggara (SAKAT), Siri Kuliah Kesusasteraan Bandingan Mastera dan penghargaan Sasterawan Muda Mastera,” menurut KPM yang cakna akan perkembangan dalam usaha memartabatkan bahasa Melayu pada peringkat antarabangsa.


Kepincangan Bahasa Melayu di SJKC dan SJKT

Untuk mendapatkan maklumat terkini, ikuti kami melalui Telegram

Kuala Lumpur – Kementerian Pendidikan Malaysia (KPM) melaksanakan strategi pemerkasaan bahasa Melayu dalam usaha memastikan tahap penguasaan bahasa kebangsaan yang baik dalam kalangan murid, termasuklah murid di sekolah jenis kebangsaan Cina (SJKC) dan sekolah jenis kebangsaan Tamil (SJKT).

Menteri Pendidikan, YB Fadhlina Sidek berkata, bahasa Melayu merupakan mata pelajaran teras dalam kurikulum kebangsaan di SJKC dan SJK berdasarkan Pelan Hala Tuju Pendidikan Bahasa Melayu 2016-2025.

“KPM telah menetapkan bahawa semua murid di sekolah rendah termasuk SJKC dan SJKT perlu menguasai bahasa Melayu sebelum meneruskan pendidikan pada peringkat menengah,” kata beliau dalam persidangan Dewan Negara pada hari ini.

Mengulas lanjut berkaitan dengan tahap penggunaan serta penguasaan bahasa Melayu di SJKC dan SJKT, KPM mengambil beberapa langkah strategik bagi mencapai hasrat tersebut.

Ujar beliau, KPM komited dalam usaha memastikan tahap penguasaan bahasa Melayu murid mencapai tahap yang dihasratkan selaras dengan matlamat bahasa Melayu sebagai bahasa kebangsaan yang wajib difahami oleh semua pihak.


Raja Muda Perlis Tinjau Op Pasir Utara Jamin Keselamatan Negara

Kangar – Raja Muda Perlis, Brigedier Jeneral Tuanku Syed Faizuddin Putra Jamalullail selaku Komander Rejimen 504 Askar Wataniah melakukan tinjauan operasi Op Pasir Utara Sektor Bravo Siri 1/2023 ke beberapa buah pos keselamatan negara di sekitar perairan Pantai Timur Sabah, hari ini.

Menurut siaran media Yayasan Tuanku Syed Putra (YTSP) Perlis, lawatan tinjauan tersebut melibatkan Pasukan Gerakan Am (PGA).

Lawatan itu dikenali sebagai Eksesais PERBAH, yakni satu siri eksesais yang dirasmikan oleh Tuanku Raja Muda Perlis dan merupakan singkatan kepada perkataan Negeri Perlis dan Sabah.

Keberangkatan baginda ke Pulau Berhala dan Pulau Bakungan Kecil disambut oleh Pegawai Memerintah 23 Rejimen Askar Melayu DiRaja (RAMD), iaitu Leftenan Kolonel Mohd Azroi Ariffin Shah di Pulau Berhala dan Ketua Penempatan Pos Pulau Bakungan Kecil oleh Kapten Muhd Farith Ibrahim.

Turut hadir mengiringi baginda ialah Panglima 5 Divisyen TDM, Mejar Jeneral Datuk Abdul Rahman A Wahab, Panglima Wilayah Laut 2, Laksamana Muda Sazalee Shoib, Timbalan Komander ESSCOM, Brigedier Jeneral Johari Ismail dan Komander Angkatan Tugas Bersama 2, Brigedier Jeneral Wan Edenin Wan Mahsin.

Sementara itu, baginda dan delegasi turut berkesempatan menyampaikan sumbangan kepada anggota keselamatan pegawai dan anggota Pasukan Gerakan Am (PGA), iaitu elemen tempur Polis DiRaja Malaysia di Pulau Libaran dan Pulau Pamaguan.

Ketika di Markas Operasi Pulau Berhala, baginda yang merupakan Pengerusi Yayasan Tuanku Syed Putra (YTSP) Perlis berkenan menyaksikan penyerahan sumbangan daripada rakan strategik yayasan berkenaan dalam kalangan peserta.

Antara yang disumbangkan, termasuklah satu unit televisyen 55 inci daripada Yayasan Kebajikan Perlis oleh Affendi Rajini Khan dan satu unit televisyen 45 inci, iaitu sumbangan peribadi Wan Ahmad Zaheed Wan Mohamad; beg sekolah bagi kanak-kanak tadika daripada SWCorp oleh Shamsuharizal Basir; serta RM2000 daripada pihak Majlis Agama Islam dan Adat Istiadat Melayu Perlis (MAIPs) untuk tujuan pelaksanaan aktiviti dakwah di keempat-empat buah pulau yang dikunjungi tersebut.


Bidang TVET Mampu Mengubah Kehidupan Rakyat – Raja Muda Perlis

Kangar – Menurut hebahan media Yayasan Tuanku Syed Putra (YTSP) Perlis, Raja Muda Perlis, DYTM Tuanku Syed Faizuddin Putra Jamalullail bertitah bahawa bidang Pendidikan Latihan Teknikal dan Vokasional atau lebih dikenali sebagai TVET melahirkan banyak peluang yang telah mengubah kehidupan rakyat. Gabungan ilmu dan kemahiran yang tinggi dapat menghasilkan modal insan yang cemerlang dan berkualiti.

Pembangunan modal insan ini penting dalam mendepani cabaran pada masa akan datang bagi melahirkan keperibadian rakyat yang unggul.

Pada masa yang sama, baginda turut berharap agar hasrat jabatan politeknik dan kolej komuniti Kementerian Pendidikan Tinggi dalam memperkasakan institusi TVET untuk mentransformasikan politeknik dan kolej komuniti dalam bidang TVET negara dapat direalisasikan.

Raja Muda Perlis, DYTM Tuanku Syed Faizuddin Putra Jamalullail berkenan berangkat merasmikan Pusat Kajian dan Akuakultur Politeknik Sandakan (PS) di Sabah pada hari ini.

Keberangkatan tiba baginda sempena program pembangunan modal insan Titian Kasih yang dianjurkan oleh YTSP Perlis itu disambut oleh Pengarah Politeknik Sandakan, YBrs. Mohd. Sani Said.

Bersempena dengan program tersebut, Tuanku Raja Muda selaku Pengerusi YTSP Perlis turut berkenan menyaksikan penyerahan sumbangan kepada pihak Politeknik Sandakan daripada beberapa buah rakan strategik yayasan berkenaan dalam kalangan para peserta mengiringi baginda yang berjumlah sebanyak RM2000 daripada pihak Majlis Agama Islam dan Adat Istiadat Melayu Perlis (MAIPs) untuk tujuan pelaksanaan aktiviti dakwah serta pemberian komputer riba kepada dua orang pelajar terpilih oleh Majlis Amanah Rakyat (MARA).

Sebagai simbolik peringatan kunjungan penuh bersejarah tersebut, baginda turut berkenan menanam sepohon pokok Bambangan atau nama saintifiknya, iaitu Mangifera Pajang di pekarangan pusat kajian tersebut.


Mahasiwa Perlu Bijak Mengatur dan Mengendalikan Majlis

Untuk mendapatkan maklumat terkini, ikuti kami melalui Telegram

Sungai Petani – “Peserta perlu terus yakin, mahir untuk mengatur, mengelola dan mengendalikan sebarang majlis, mereka juga perlu mengetahui, memahami dan memelihara imej agar sentiasa berhemah, menarik dan dihormati,” kata Mohammad Adib Mohd Yussoff.

Sebanyak 53 orang mahasiswa semester dua hingga lima, Universiti Teknologi MARA (UiTM) Cawangan Kedah telah menyertai Kursus Protokol dan Etika 2023 anjuran Kor Sukarelawan Polis Siswa Siswi (SUKSIS) yang berlangsung di Dewan Sarjana Dua, Merbok, Kedah semalam.

Selaku ketua program, Mohammad Adib Mohd Yussoff berkata, kesemua peserta telah menunjukkan minat melalui mempelajari ilmu berkaitan dengan protokol dan etika dalam pengurusan majlis, etika berpakaian ketika di meja makan dan protokol di istana.

Ceramah yang disampaikan oleh Prof. Madya Ts. Dr. Asmadi Mohammed Ghazali boleh dijadikan sebagai panduan yang berguna kepada semua peserta dalam pengurusan dan pengendalian majlis rasmi. Prof Madya Ts. Dr. Asmadi Mohammed Ghazali merupakan Pensyarah Kanan, Pengajian Sains Maklumat, Kolej Pengajian Pengkomputeran, Informatik dan Media UiTM Kedah.

Tidak semua pelajar UiTM mampu memperoleh ilmu seumpama ini. Kursus ini bertujuan untuk menyediakan kemahiran kepada ahli Kor SUKSIS dalam menganjurkan majlis rasmi agar lebih tersusun dan lancar, contohnya dalam Majlis Pentauliahan Pegawai SUKSIS dan lain-lain lagi.

Pada masa yang sama, penceramah telah memberikan kefahaman tentang aspek teori dan amalan protokol serta etiket yang meliputi konsep, prinsip, pengurusan dan pengacaraan majlis.

Menurut Mohammad Adib Mohd Yussoff lagi,

Apabila peserta mempunyai ilmu tersebut, mereka berupaya menjadi pengacara majlis yang berkesan, penyambut tetamu yang baik, menjaga tertib berpakaian mengikut majlis, menjaga keterampilan diri di meja makan dan protokol di istana.


Pemangku Raja Perlis Menzahirkan Ucapan Terima Kasih kepada Seluruh Rakyat Jelata

Putrajaya – Pemangku Raja Perlis, Duli Yang Teramat Mulia (DYTM) Tuanku Syed Faizuddin Putra Jamalullail menzahirkan ucapan terima kasih kepada seluruh rakyat jelata, terutamanya di negeri Perlis serta semua kaum kerabat dan juga sahabat yang sama-sama mendoakan agar dikurniakan kesejahteraan dan kesembuhan segera ke atas Raja Perlis, Duli Yang Maha Mulia (DYMM) Tuanku Syed Sirajuddin Jamalullail yang telah menjalani pembedahan membaik pulih kaki dan buku lali sebelah kanan pada tengah hari semalam.

Menerusi kenyataan Istana Arau, baginda juga turut menzahirkan setinggi-tinggi penghargaan buat barisan pakar perubatan, kakitangan petugas kesihatan, warga kerja Hospital Putrajaya (HPj) dan semua pihak yang terlibat dalam memastikan urusan rawatan dan pembedahan Tuanku Raja Perlis dapat berjalan dengan selamat, lancar dan sempurna.

DYMM Tuanku Syed Sirajuddin telah selamat menjalani pembedahan membaik pulih kaki dan buku lali sebelah kanan pada 1 April 2023. Pembedahan bermula pada pukul 12.00 tengah hari dan telah mengambil masa selama enam jam 40 minit. Baginda telah menerima pembiusan setempat (Regional Anaesthesia) sepanjang tempoh pembedahan tersebut.

Pembedahan Tuanku Raja Perlis telah dijalankan bersama-sama empat orang Pakar Perunding Ortopedik dan tiga orang Pakar Perunding Anestesia. Tuanku Syed Sirajuddin berada dalam keadaan stabil sepanjang tempoh pembedahan dan pembedahan tersebut telah selesai dengan jayanya pada pukul 6.40 petang.

Turut sama berada di hospital pada malam semalam ialah Ketua Pengarah Kesihatan Malaysia, Tan Sri Datuk Sri Haji Dr. Noor Hisham Abdullah dan Timbalan Pengarah (Endokrin) Hospital Putrajaya, Dr. Mohammad Khairol Anwar Yusop.

Menurut Dr. Noor Hisham, buat masa ini, Tuanku Raja Perlis berada dalam keadaan stabil dan terkawal. Namun begitu, baginda Tuanku masih di dalam pemerhatian rapi oleh pakar perubatan yang telah ditugaskan.

Ketika pembedahan dijalankan, Raja Perempuan Perlis, DYMM Tuanku Tengku Fauziah Almarhum Tengku Abdul Rashid dan Tuanku Pemangku Raja yang juga merupakan Raja Puan Muda Perlis, DYTM Tuanku Hajah Lailatul Shahreen Akashah Khalil turut berada di Hospital Putrajaya.

Tuanku Pemangku Raja Perlis bertitah mendoakan agar negeri dan rakyat Perlis yang tercinta akan sentiasa terpelihara daripada segala bahaya dan dikurniakan kemakmuran berpanjangan.

Seluruh rakyat juga dipohon agar terus mendoakan kesembuhan buat Tuanku Raja Perlis, berkekalan di bawah pemeliharaan dan jagaan Allah SWT.


UiTM Cawangan Perlis Meriah Sambut Pelajar Baharu

Untuk mendapatkan maklumat terkini, ikuti kami melalui Telegram

Arau – Minggu Destini Siswa (MDS) merupakan program wajib bagi semua pelajar baharu yang mendaftar di Universiti Teknologi MARA (UiTM) Cawangan Perlis.

Sebanyak 189 pelajar baharu telah mengakhiri sesi Minggu Destini Siswa (MDS) bagi sesi Mac 2023 di UiTM Cawangan Perlis pada 20 Mac 2023 yang lalu.

MDS pada kali ini merangkumi pelbagai aktiviti yang memberikan banyak manfaat kepada pelajar, antaranya termasuklah sesi taklimat oleh pihak Pengurusan UiTM Cawangan Perlis untuk memberikan penjelasan tentang persekitaran kampus, program universiti dan peraturan yang ditekankan oleh pihak universiti.

Rektor UiTM Cawangan Perlis, YBrs. Prof. Madya Ts. Dr. Shukor Sanim Mohd Fauzi telah merasmikan Majlis Penutupan MDS Sesi Mac 2023 di Dewan Seri Semarak, UiTM Cawangan Perlis.

Beliau menyampaikan amanat dan menitipkan nasihat kepada pelajar baharu agar menggunakan peluang yang diberikan dengan sebaik-baiknya dan menamatkan pelajaran dengan jayanya mengikut tempoh yang ditetapkan.

Selain itu, pelajar juga dinasihatkan untuk menjaga sikap dan adab terutamanya terhadap pensyarah bagi mendapat keberkatan dalam menuntut ilmu. Beliau juga berpesan agar pelajar sentiasa menjaga imej dan nama baik universiti.

Turut hadir di majlis tersebut ialah Timbalan Rektor Hal Ehwal Pelajar, YBrs. Prof. Madya Dr. Ahmad Nizan Mat Noor, Timbalan Ketua Pustakawan, Encik Fahizan Hamid dan Ketua Unit serta staf Bahagian Hal Ehwal Pelajar.


“Teruskan Usaha demi Bahasa Kita“ – YAB Dato’ Sri Ismail Sabri Yaakob

Sepang – YAB Dato’ Sri Ismail Sabri Yaakob disambut dengan meriah sekembali beliau ke tanah air pada malam tadi selepas melaksanakan tugas-tugas rasmi di luar negara khususnya di Debat Umum bersempena dengan Perhimpunan Agung Pertubuhan Bangsa-Bangsa Bersatu (UNGA) ke-77 di New York.

Berucap dalam bahasa Melayu di pentas antarabangsa sudah tentu merupakan peristiwa bersejarah yang amat bermakna buat seluruh Keluarga Malaysia dalam mencitrakan akal budi bangsa Malaysia menerusi bahasa kebangsaan. Perdana Menteri dengan penuh yakin menyatakan kepada dunia bahawa “Selagi kita bersatu padu dan teguh bersama dalam memikul beban ini, saya pasti kita akan berjaya”.

Teguh Bersama bukan sekadar slogan atau retorik semata-mata tetapi Perdana Menteri memberikan harapan yang tinggi kepada warga dunia bahawa kesepakatan menuju keamanan global akan dapat dicapai sekiranya 193 buah negara anggota dan dua buah negara pemerhati memahami dengan mendalam gagasan Malaysia ini. Slogan ini tidak hanya bermain di bibir Keluarga Malaysia tetapi menjadi pemacu keamanan global.

Ketegasan Malaysia disampaikan oleh beliau agar badan dunia itu dan seluruh negara anggota dapat memfokuskan isu keamanan global dan bagaimana keamanan Keluarga Dunia dapat diwujudkan agar negara yang dianggap berkuasa dari sudut politik dan ekonomi tidak menyalahgunakan kuasa veto dengan menekan negara yang tidak berdaya.

Penyampaian beliau dalam bahasa kebangsaan ini telah ditonton oleh berjuta rakyat Malaysia di dalam negara dan juga di luar negara serta dapat dihayati mesejnya dengan jelas oleh seluruh Keluarga Malaysia. Pada masa yang sama, seolah-olah memberikan gambaran kepada dunia bahawa rakyat Malaysia ialah duta keamanan dunia kerana beliau memberikan semangat kepada komuniti antarabangsa untuk merealisasikan semangat Keluarga Dunia ke arah mendepani cabaran global.

Dewan Bahasa dan Pustaka yang diketuai oleh Prof. Datuk Seri Dr. Awang Sariyan (Pengerusi Lembaga Pengelola DBP) dan Datuk Abang Sallehuddin Abg Shokeran (Ketua Pengarah DBP) dan 30 orang karyawan DBP turut hadir memberikan sokongan dan ucapan penghargaan serta tahniah kepada YAB Perdana Menteri atas jasanya yang amat besar dalam meletakkan bahasa Melayu ke tahap tertinggi.

Melihat karyawan DBP bersama-sama hadir memberikan laungan semangat “Bahasa Jiwa Bangsa“, YAB Perdana Menteri juga telah memberikan kata-kata semangat kepada karyawan DBP yang hadir agar meneruskan usaha memartabatkan bahasa Melayu.

Yang turut hadir meraikan sambutan kepulangan YAB Perdana Menteri pada malam tadi ialah Gabungan Penulis Nasional, Persatuan Penulis Nasional, Majlis Profesor Negara, Majlis Buku Kebangsaan Malaysia, Persatuan Linguistik Malaysia, UMMAH Malaysia, GPMS, Institut Terjemahan Buku Negara, Persatuan Seni Khat Kebangsaan, Pertubuhan Gagasan Minda Merdeka, PEKOMIK, Majlis Belia Malaysia, Kesatuan Perkhidmatan Perguruan Kebangsaan Malaysia, Persatuan Pengarah-Pengarah Filem Malaysia, Persatuan Kebajikan Penulis Selangor, Institut Kepimpinan Kamarazaman, Chartered Institute of Logistic and Transport Malaysia dan Majlis Perundingan Melayu.


Latihan Intensif Bakal Komander Sedia Pelapis Kepimpinan Negara

Arau – Universiti Awam (UA) Malaysia merupakan nadi utama negara dalam menghasilkan graduan yang holistik dan cemerlang dalam memenuhi keperluan sumber manusia negara.

Bagi menyahut keperluan tersebut, Universiti Teknologi MARA (UiTM) Cawangan Perlis menganjurkan Program Latihan Intensif Bakal Komander (LIBK) dan Latihan Intensif Brass Band (LIBB) yang melibatkan sebanyak 69 Pelatih LIBK Siri ke-58 dan ke-67 dan Pelatih LIBB Siri ke-20.

Kesemua pelatih ini telah berjaya menamatkan sesi latihan yang telah diadakan pada 5 Mac 2023 dan berakhir pada 16 Mac 2023.

LIBK merupakan keperluan dan syarat wajib bagi pengambilan ahli baharu pada setiap tahun, iaitu setiap pelatih perlu menjalani latihan asas sebelum bergelar Komander Kesatria UiTM dengan anugerah pangkat permulaan, iaitu Komander Rendah Muda (KRM).

Kedua-dua latihan ini merupakan program tahunan yang dikendalikan oleh Unit Kokurikulum, Bahagian Hal Ehwal Pelajar di seluruh sistem UiTM.

Matlamat dan objektif program latihan ini adalah untuk mempersiapkan pelatih dengan ilmu kepimpinan, selain memupuk semangat kerja berpasukan yang sihat dalam setiap aktiviti yang dijalankan dan membangunkan semua aspek kemahiran insaniah (KI) dalam kalangan pelatih.

Terdapat pelbagai aktiviti dan modul diadakan sepanjang LIBK dilaksanakan seperti modul ikhtiar hidup, peta dan kompas, tempur tanpa senjata (TTS), kawad kaki, kawad tongkat, latihan fizikal, tali tinggi, modul kepimpinan dan protokol.

Bagi LIBB pula, pelatih telah didedahkan mengenai modul yang berkaitan dengan tatacara mengiringi perbarisan kawad kaki bagi tamat latihan dan kawalan kehormatan, teknik dan penguasaan persembahan (colour guard), latihan lanjutan mengikut seksyen dan alatan, serta beberapa modul khas lain yang telah disusun.

Pada majlis yang sama, sebanyak lima anugerah pelatih terbaik daripada LIBK dan sembilan anugerah pelatih terbaik daripada LIBB turut diberikan bagi menghargai pencapaian cemerlang pelatih sepanjang latihan tersebut.

Selain itu, Majlis Pemakaian Pangkat kepada para pelatih juga telah disempurnakan oleh Rektor UiTM Cawangan Perlis, YBrs. Brig. Jen. (K) Prof. Madya Ts, Dr. Shukor Sanim Mohd Fauzi (KEST), diiringi oleh Timbalan Rektor Hal Ehwal Pelajar UiTM Cawangan Perlis, YBrs. Kolonel (K) Prof. Madya Dr. Ahmad Nizan Mat Noor (KEST), dan Ketua Unit Kokurikulum UiTM Cawangan Perlis, YBrs. Mejar Muhammad Najib Mohd Redzwan (KEST).

Majlis ini juga turut disaksikan oleh Pegawai Kehormat Kesatria UiTM Cawangan Perlis, Ketua Unit Bahagian Hal Ehwal Pelajar UiTM Cawangan Perlis dan ibu bapa pelatih berkenaan.


Pelancaran Kelab Sukan Renang Rahmah

Untuk mendapatkan maklumat terkini, ikuti kami melalui Telegram

Sungai Petani – Kelab Sukan Renang Rahmah yang pertama di Malaysia dan dikendalikan sepenuhnya oleh Kelab Akuatik Sungai Petani dilancarkan di Pekarangan Kolam Air, Kelab Sungai Petani, Kedah pada hari ini.

Kelab tersebut hanya mengenakan bayaran RM5 sebagai bayaran menggunakan kolam renang tersebut dan memberikan peluang kepada kanak-kanak berusia tujuh tahun ke atas untuk mempelajari aktiviti sukan renang dengan lebih baik lagi.

Kelab tersebut turut mempunyai seorang jurulatih bertauliah, iaitu M. Karunamurthy yang memiliki Skim Pensijilan Kejurulatihan Kebangsaan (SPKK) oleh Institut Sukan Negara (ISN) yang sedia mengajar latihan berenang kepada ahli kelab tersebut. Usaha tersebut sekali gus memberikan peluang kepada lebih banyak anak muda untuk menceburkan diri dalam sukan renang di negara ini.


YDPA Berkenan Melawat Raja Perlis di Hospital Putrajaya

Putrajaya- Kebawah Duli Yang Maha Mulia (KDYMM) Seri Paduka Baginda Yang di-Pertuan Agong (YDPA) Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al- Musta’in Billah berkenan berangkat melawat Raja Perlis, Duli Yang Maha Mulia (DYMM) Tuanku Syed Sirajuddin Jamalullail di Hospital Putrajaya pada pagi tadi.

Berangkat sama ialah KDYMM Seri Paduka Baginda Raja Permaisuri Agong Tunku Hajah Azizah Aminah Maimunah Iskandariah binti Almarhum Al-Mutawakkil Alallah Sultan Iskandar Al-Haj.

Keberangkatan tiba Seri Paduka Baginda yang memandu sendiri kenderaan ke hospital berkenaan berangkat tiba pada pukul 10.30 pagi disambut oleh Pemangku Raja Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil.

Turut mengiringi sama ialah Timbalan Pengarah (Endokrin) Hospital Putrajaya, Dr. Mohammad Khairol Anwar Yusop.

DYMM Tuanku Syed Sirajuddin yang telah selamat menjalani pembedahan turut ditemani Raja Perempuan Perlis, DYMM Tuanku Tengku Fauziah Almarhum Tengku Abdul Rashid.

Terdahulu, DYMM Tuanku Syed Sirajuddin telah menjalani pembedahan membaik pulih kaki dan buku lali sebelah kanan pada 1 April 2023 di Hospital Putrajaya.


Sisi Positif dan Negatif Penggunaan Peranti terhadap Perkembangan Kanak-kanak

Dalam menongkah arus pemodenan, tidak dapat dinafikan bahawa kecanggihan teknologi kini semakin meluas dan membawa pelbagai manfaat kepada kehidupan seharian kita. Peratusan penggunaan peranti oleh masyarakat pelbagai lapisan umur termasuklah golongan kanak-kanak semakin menunjukkan peningkatan dari hari ke hari.

Antara contoh peranti termasuklah telefon bimbit, komputer riba, komputer tablet, kamera digital dan set kepala. Pada hari ini, memiliki sebuah peranti bukan lagi semata-mata sebagai kehendak, sebaliknya menjadi sebuah keperluan dalam kehidupan seharian.

Sebilangan besar kanak-kanak juga memiliki peranti mereka sendiri. Berdasarkan kajian yang dilakukan oleh Suruhanjaya Komunikasi dan Multimedia Malaysia (MCMC) pada tahun 2017, sebanyak 83.2 peratus pengguna Internet terdiri daripada kanak-kanak yang berumur antara lima hingga 17 tahun. 93 peratus daripada kanak-kanak ini menggunakan telefon pintar sebagai akses kepada komunikasi teks, media sosial, carian maklumat dan tontonan video.

Penggunaan peranti dalam kalangan kanak-kanak dapat meningkatkan penguasaan kemahiran berbahasa Inggeris. Kanak-kanak dapat meningkatkan kemahiran dari segi pertuturan dan penulisan melalui tontonan video dalam bahasa Inggeris seperti animasi kartun yang dimuat naik secara meluas di Internet.

Selain itu, pembelajaran menggunakan peranti juga lebih mudah difahami. Hal ini dikatakan demikian kerana kaedah pembelajaran yang mempunyai video dan imej lebih memudahkan kanak-kanak untuk memahami sesuatu proses pembelajaran. Paparan grafik yang menarik dan berwarna-warni dapat memberikan tarikan kepada golongan kanak-kanak untuk belajar. Penggunaan peranti juga dapat meluaskan pengetahuan dan kefahaman mereka tentang dunia seperti adat, masyarakat, tempat dan alam semula jadi.

Seterusnya, peranti juga membantu untuk meningkatkan inovasi dan mencetuskan pemikiran kritis dalam kalangan kanak-kanak. Pembelajaran menggunakan peranti menggalakkan pembelajaran kendiri dan menjadi medium yang efektif bagi tujuan pendidikan. Ibu bapa boleh mendidik dan mengajar sendiri anak-anak mereka di rumah untuk memberikan pengukuhan kepada pembelajaran yang diperoleh di sekolah. Pembelajaran melalui peranti juga memberikan input mendalam yang berkesan bagi perkembangan minda kanak-kanak terutamanya dari aspek kemahiran berfikir aras tinggi (KBAT) seiring dengan perkembangan semasa.

Sisi Negatif Peranti terhadap Perkembangan Kanak-kanak

Penggunaan peranti sememangnya memberikan banyak manfaat, namun turut memberikan bahana sekiranya disalahgunakan. Perkara ini dikhuatiri terutamanya bagi golongan kanak-kanak yang menggunakan peranti tanpa pengawasan dan kawalan oleh ibu bapa atau penjaga. Pendedahan terhadap peranti yang terlalu awal berpotensi mendatangkan kesan buruk terhadap rangsangan otak dan menganggu perkembangan otak kanak-kanak.

Menurut Naquib Nahar et. al (2017), pengeluaran radiasi daripada telefon bimbit dan kebanyakan peranti tanpa wayar akan menyebabkan gangguan pada pertumbuhan otak kanak-kanak. Perkara ini akan mempengaruhi pencapaian anak-anak dari sudut perkembangan kognitif dan akademik mereka. Penggunaan peranti dalam jangka masa yang panjang boleh menjejaskan perkembangan kanak-kanak dari segi pembacaan, pertuturan dan daya fokus. Kanak-kanak juga berisiko mengalami masalah rabun pada usia yang tidak sepatutnya.

Manakala dari aspek mental dan emosi, ketagihan peranti mendorong kepada pelakuan agresif dalam kalangan kanak-kanak. Perkara ini kebiasaannya dapat dilihat apabila kanak-kanak yang ketagih berasa kecewa sekiranya tidak dapat menggunakan peranti masing-masing. Di samping itu juga, penggunaan peranti secara berlebihan boleh melumpuhkan sistem imunisasi kanak-kanak kerana terdedah kepada radiasi yang tinggi. Penggunaan peranti juga memberikan impak yang negatif terhadap perkembangan saraf motor kanak-kanak.

Menurut Siti Aisyah (2014), dapatan daripada sebuah kajian di Amerika Syarikat menyatakan bahawa penggunaan peranti seperti komputer tablet dalam kalangan kanak-kanak yang berumur dua tahun ke atas boleh melemahkan otot jari dan tangan mereka yang diperlukan untuk menulis. Hal ini demikian kerana penggunaan komputer tablet memerlukan mereka menyentuh skrin peranti secara berlebihan menyebabkan kemahiran motor halus, iaitu pergerakan jari mereka terjejas dan kurang berkembang. Apabila kanak-kanak tidak dapat menguasai kemahiran motor halus dan kemahiran sensori, kesannya terlihat pada perkembangan fizikal mereka ketika meningkat usia remaja. Menurut Karow (2014), dalam kajiannya juga mendapati sebanyak 75 peratus kanak-kanak tidak cukup tidur disebabkan oleh penggunaan peranti elektronik dan hal ini boleh menganggu proses tumbesaran kanak-kanak.

Antara punca utama penggunaan peranti ini digunakan oleh kanak-kanak secara berlebihan termasuklah disebabkan kerelaan oleh ibu bapa itu sendiri atas tujuan untuk menenangkan anak-anak mereka apabila berada di luar rumah. Bukan itu sahaja, malah ada juga yang memberikannya atas alasan terpaksa membiarkan anak-anak bermain peranti kerana tidak mempunyai masa untuk melayan kerenah mereka. Kebanyakan ibu bapa bekerja seharian dan pulang ke rumah pada lewat malam  menyebabkan mereka tiada dapat meluangkan masa bersama anak-anak. Pada masa yang sama, mereka mempunyai tanggungjawab untuk menguruskan rumah tangga. Oleh itu, penggunaan peranti menjadi “medium” penyelesaian terhadap perkara ini. Anak-anak pula terus menumpukan perhatian dan leka bermain peranti sehingga berjam-jam lamanya.

Setiap masalah pasti ada jalan penyelesaiannya. Melihat akan kesan kesan negatif penggunaan peranti terhadap perkembangan kanak-kanak ini, pihak berwajib terutamanya ibu bapa perlu memainkan peranan untuk membendung isu ketagihan dalam kalangan anak-anak. Ibu bapa perlu mendidik anak-anak sejak dari awal lagi seperti kata pepatah “melentur buluh biarlah daripada rebungnya”. Antara langkah yang boleh diambil bagi mengelakkan isu ini berlaku ialah dengan menetapkan masa penggunaan peranti selama satu jam sehari sahaja. Peraturan ini boleh dilakukan dalam usaha mengelakkan ketagihan peranti ini terus berlaku.

American Academy of Pediatrics (AAP) mengesyorkan bahawa tiada penggunaan peranti bagi kanak-kanak di bawah umur dua tahun. Manakala tempoh penggunaan peranti yang disyorkan ialah hanya satu jam sehari bagi kanak-kanak yang berumur antara tiga hingga lima tahun; satu hingga satu setengah jam sehari bagi kanak-kanak berumur enam hingga 10 tahun; dan dua jam bagi kanak-kanak berusia 11 hingga 13 tahun. Setiap kanak-kanak memerlukan sekurang-kurangnya 12 jam untuk waktu tidur bagi memastikan mereka dapat membesar dengan sihat.

Seterusnya, ibu bapa perlu berusaha untuk meluangkan masa bersama-sama anak-anak dengan melakukan aktiviti bebas peranti yang menyeronokkan seperti bermain doh, blok kayu, melukis, mewarna atau aktiviti riadah. Penggunaan peralatan seperti televisyen, komputer dan telefon bimbit hendaklah dihadkan di ruangan umum sahaja supaya pemantauan boleh dibuat oleh ibu bapa.

Memang tidak dinafikan bahawa teknologi peranti sememangnya membawa kebaikan,namun penggunaannya secara berlebihan akan memberikan kesan negatif terhadap perkembangan kanak-kanak. Kanak-kanak seharusnya dididik tentang tanggungjawab mereka dalam mengawal penggunaan peranti. Disiplin diri perlu diterapkan dan disemai bermula pada awal usia. Ibu bapa perlu cakna untuk memastikan anak-anak mereka menggunakan peranti dalam keadaan yang terkawal dan mematuhi arahan yang ditetapkan. Janganlah menjadikan anak sebagai mangsa kepada kecanggihan teknologi peranti yang boleh memberikan kesan terhadap masa hadapan mereka.

Kredit foto sorotan: Robo Wunderkind/Unsplash


Penubuhan KRPPM Integriti, Governans dan Antirasuah Diluluskan oleh Dewan Rakyat

Untuk mendapatkan maklumat terkini, ikuti kami melalui Telegram

Kuala Lumpur – Dewan Rakyat telah meluluskan penubuhan Kumpulan Rentas Parti Parlimen Malaysia (KRPPM) Integriti, Governans dan Anti Rasuah pada 3 April 2023 yang lalu dan dipengerusikan oleh YB Tuan Syed Ibrahim Syed Noh. Keanggotaan KRPPM ini terdiri daripada lapan anggota ahli Parlimen dalam kalangan parti pemerintah dan parti pembangkang.

Selain itu, KRPPM juga dianggotai oleh YB Datuk Wira Mas Ermieyati Samsudin, YB Young Syefura Othman, YB Dr. Muhammed Taufiq Johari, YB Tuan Haji Mohd Syahir Che Sulaiman, YB Tuan Khoo Poay Tiong, YB Tuan Haji Azli Yusof, YB Tuan Roy Angau Gingkoi, YB Puan Rodiyah Sapiee, YB Puan Isnaraissah Munirah [email protected], YB Ir. Ts. Haji Khairil Nizam Khirudin, YB Tuan Wan Ahmad Fayhsal Wan Ahmad Kamal dan YB Senator Datuk Seri Dr. Haji Awang Sariyan.

Fokus penubuhan KRPPM ini adalah untuk memastikan perubahan sistemik dan Legislatif bagi mempertingkatkan integriti, tadbir urus dan pencegahan rasuah di Malaysia melalui gabungan kolektif ahli-ahli Parlimen, Senator, masyarakat sivil dan pakar-pakar dalam bidang yang berkaitan.

KRPPM menyasarkan tumpuan pelaksanaan reformasi institusi yang merangkumi:

KRPPM turut dianggotai oleh kumpulan masyarakat sivil, iaitu #RasuahBusters-Yayasan Sinar untuk Malaysia (Sekretariat), Transparency International Malaysia, Institut Demokrasi dan Hal Ehwal Ekonomi (IDEAS), Centre to Combat Corruption and Cronyism (C4), PATRIOT, UNDI 18, Bar Council Malaysia dan kumpulan pakar dan profesional, YBhg. Tan Sri Dr. Syed Hamid Albar, YBhg. Tan Sri Mohamed Nazir Tun Razak, YBhg. Datuk Hussamuddin Yaacub, YBhg. Datuk Dr. Anis Yusal, Encik Shah Hakim Zain, Encik Anas Zubedy, Puan Maha Balakrishnan, Encik Christopher Leong, YBrs. Dr. Terence Gomez dan Encik Badlishah Sham Baharin.

KRPPM turut menyatakan komitmen yang menyeluruh daripada setiap anggota demi memastikan ketelusan, akauntabiliti dan menyekat penyalahgunaan kuasa melalui penggubalan dan pemerkasaan dasar serta penambahbaikan polisi bersama program kesedaran dan advokasi kemasyarakatan yang berterusan.

Hal ini bersesuaian dengan aspirasi kerajaan yang mengangkat agenda integriti dan antirasuah, gabungan kolektif suara rakyat, ahli Parlimen dan Senator. KRPPM berharap agar usaha tersebut mendapat sokongan daripada Perdana Menteri, YAB Dato’ Seri Anwar Ibrahim dan anggota pentadbirannya, Speaker, Peguam Negara, ahli Parlimen serta seluruh jentera parti politik bagi menjayakan usaha dan objektif untuk negara yang lebih progresif dan amanah dalam menjalankan tanggungjawabnya demi kepentingan rakyat Malaysia.


Micro-credential: Memperkasakan Pembelajaran Sepanjang Hayat

Revolusi Perindustrian Keempat (IR 4.0) telah membawa peningkatan permintaan terhadap pembangunan bakat dan kualiti pendidikan yang sejajar dengan agenda pembelajaran sepanjang hayat (PSH) nasional. Aktiviti berkenaan telah dilaksanakan secara besar-besaran dengan aspirasi untuk melahirkan modal insan yang berkualiti dan berminda kelas pertama. Menurut Timbalan Naib Canselor (Akademik dan Antarabangsa), Universiti Malaysia Terengganu (UMT), YBrs. Profesor Ts. Dr. Mohd Zamri Ibrahim, UMT turut aktif menyumbangkan transformasi pada pendidikan negara, antaranya termasuklah terhadap pembelajaran sepanjang hayat di Malaysia dengan memaksimumkan fungsinya sebagai institusi pendidikan tinggi yang mengutamakan perkembangan holistik pelajarnya melalui kursus Micro-credential.

Micro-credential ialah pensijilan mikro atau kursus pembelajaran yang lebih kecil bertujuan untuk mengiktiraf pemerolehan pengetahuan, kemahiran dan kecekapan peserta dalam sesuatu bidang ilmu yang menyokong terhadap pembangunan profesional, akademik, industri, komuniti mahupun individu. Micro-credential memfokuskan modul pembelajaran dengan skop pembelajaran yang jauh lebih kecil daripada program akademik biasa yang konvensional. Pentauliahan mikro ini boleh dibangunkan melalui kursus akademik yang berstatus akreditasi sementara, atau penuh yang telah ditawarkan oleh UMT atau yang bersifat mandiri. Micro-credential menyediakan laluan pembelajaran yang fleksibel dan memberikan pengiktirafan terhadap pembelajaran dalam tempoh yang singkat serta boleh dipindahkan merentas pelbagai disiplin ilmu. Pada akhir kursus, peserta Micro-credential akan dianugerahkan Lencana Digital, Sijil Mikro atau Penyata Micro-credential Malaysia. Pelaksanaan Micro-credential di UMT juga perlu mematuhi syarat reka bentuk, peraturan dan kualiti, sebagaimana yang telah ditetapkan oleh pihak Agensi Kelayakan Malaysia (MQA).

Selari dengan misi untuk menjadikan UMT sebagai universiti penjana ilmu yang dapat mewujudkan kemakmuran masyarakat dan kelestarian dunia, UMT telah menawarkan kursus Micro-credential sebagai satu daripada langkah yang efisien untuk memastikan universiti ini terus berkembang dan sentiasa relevan terhadap permintaan globalisasi sosial, ekonomi dan industri semasa. Dekan Pusat Pendidikan Asas dan Lanjutan, YBrs. Profesor Dr. Asyraf Haji Ab. Rahman yang merupakan Ketua Pusat Tanggungjawab dan juga individu yang bertanggungjawab dalam memastikan pelaksanaan Micro-credential ini berkata, kursus Micro-credential diberikan keutamaan oleh pihak UMT untuk merealisasikan hasrat seperti yang berikut:

Transformasi dan kemajuan teknologi Revolusi Perindustrian 4.0 turut memberikan persaingan yang sengit dalam negara. Setiap individu perlu melengkapkan diri dengan pelbagai ilmu pengetahuan, kemahiran dan kecekapan yang lestari mengikut perubahan globalisasi semasa. Pelaksanaan Micro-credential UMT berperanan ke arah memperkasakan pembelajaran sepanjang hayat melalui penawaran modul Micro-credential yang selari dengan perkembangan dan teknologi semasa. Selain itu, misi tersebut juga merupakan satu daripada usaha bagi mengiktiraf dan menggalakkan pembangunan berterusan terhadap golongan profesional, akademik dan individu dalam komuniti.

Berbeza daripada program akademik konvensional yang bersifat makro dan terhad dari segi ruang dan masa, modul Micro-credential yang ditawarkan oleh UMT ini lebih bersifat fleksibel dan bersaiz kecil. Antara kursus berimpak yang mula mendapat permintaan ramai termasuklah “Swimming and Water Safety”, “Marine Fluid Power” dan “Fundamentals of Physical Fitness”. Selain itu, modul Micro-credential secara dalam talian boleh diikuti oleh peserta secara fleksibel mengikut kesesuaian ruang dan masa menggunakan akses teknologi dan rangkaian internet. Peserta hanya perlu membayar kos yang rendah untuk setiap modul tersebut dan boleh meneruskan pembelajaran modul-modul lain berdasarkan kemampuan kewangan masing-masing.

Kursus Micro-credential diharap dapat menggalakkan pembangunan profesional yang selari dengan keperluan pihak industri dan majikan. Kursus ini dapat menambah baik tenaga kerja yang sedia ada dengan ilmu pengetahuan, kemahiran dan kompetensi terkini yang diperlukan tanpa komitmen pengajian yang panjang. Kursus ini juga mampu meningkatkan potensi kebolehpasaran graduan selepas tamat belajar. Peserta juga boleh mendapatkan pengiktirafan dalam bidang kerjaya masing-masing berdasarkan keperluan badan profesional yang berkaitan.

Kursus Micro-credential yang berasaskan program akademik konvensional UMT ini bertujuan untuk menyediakan laluan pembangunan akademik yang fleksibel kepada individu yang tidak berpeluang atau tidak berminat untuk mengikuti program akademik melalui mod konvensional. Pada kebiasaannya, individu juga boleh mengumpulkan Lencana Digital/Sijil Mikro bagi modul tertentu untuk memperoleh PPM atau Sijil Profesional serta memohon pemindahan kredit kursus untuk ke program akademik yang bersesuaian bagi memperolehi Sijil Mikro yang lain. Misalnya, pada tahap Diploma, Ijazah Sarjana Muda, Ijazah Sarjana (secara kerja kursus) atau Ijazah Kedoktoran (secara kerja kursus).

Kursus Micro-credential UMT turut menekankan aspek pembangunan individu yang memberika fokus terhadap ilmu pengetahuan, kemahiran dan kualiti hidup. Di samping itu, kursus ini juga membantu menambah baik kehidupan yang holistik dari aspek kerohanian, kekeluargaan dan peningkatan kerjaya. Hal ini penting memandangkan kejayaan dalam kerjaya dipengaruhi oleh tahap kemahiran insaniah dan pembangunan individu.

Sebagai perintis, UMT melalui Jabatan Pembelajaran Sepanjang Hayat (JPSH), Pusat Pendidikan Asas dan Lanjutan (PPAL) telah berjaya menawarkan pembelajaran secara Micro-Credential buat pertama kalinya di Terengganu. YBrs. Profesor Dr. Hafiza Aishah Hashim, Ketua JPSH UMT memaklumkan bahawa strategi berimpak ini berjaya dilaksanakan secara rasminya pada 11 April 2022 dengan melibatkan kolaborasi antara UMT dengan Akademi Bomba Wilayah Timur. Kursus ini telah melibatkan penyertaan sebanyak 700 orang pelatih baharu dari Akademi Bomba Wakaf Tapai, Terengganu. Sebagai strategi pengajaran yang menyokong pembelajaran sepanjang hayat, kursus ini dijayakan dengan kepakaran daripada UMT dan Akademi Bomba dan Penyelamat Malaysia (ABPM) dengan menawarkan keseluruhan tujuh kursus, dengan 29 modul berkredit secara mikro. Kursus-kursus tersebut telah ditawarkan secara hibrid selama empat bulan bermula pertengahan April hingga akhir Julai 2022.

Modul Micro-Credential UMT menawarkan pilihan pembelajaran secara fleksibel, menekankan pemikiran kritis dan kemahiran menyelesaikan masalah yang menyokong pertumbuhan kerjaya pelajar. Oleh hal yang demikian, universiti boleh menawarkan pendidikan kelas tertinggi melalui kursus yang diadakan secara bersemuka mahupun secara dalam talian. Pengajaran dan pembelajaran Micro-credential secara dalam talian mengguna pakai aplikasi e-Bayou UMT. Objektif Micro-Credential turut memberikan pengukuhan terhadap teori ilmiah dan praktikal. Bukan itu sahaja, Micro-Credential juga merupakan platform latihan dalaman atau laluan profesional yang memperkasakan peserta sebagai generasi pekerja yang lebih fleksibel, mampu menangani cabaran dan kompetitif dalam pasaran buruh. Berdasarkan impak kursus Micro-Credential siri satu yang diadakan dengan Akademi Bomba dan Penyelamat Malaysia, UMT berhasrat untuk meneruskan lagi kesinambungan kursus Micro-Credential ini. Hal ini secara tidak langsung dapat meningkatkan kerjasama dengan semua pihak yang berkaitan. YBrs. Profesor Dr. Hafiza Aishah turut menyatakan keyakinan terhadap UMT yang berperanan sebagai universiti yang mampu membina akses ilmu terhadap masyarakat tempatan, khususnya di Terengganu dan seterusnya menyokong pembelajaran sepanjang hayat.


Kaitan antara Bencana Alam dengan Falsafah Barat

Untuk mendapatkan maklumat terkini, ikuti kami melalui Telegram

Bencana alam merupakan kejadian yang berlaku secara mengejut dan ekstrem yang berpunca daripada faktor alam sekitar seperti ribut, banjir, kemarau, kebakaran dan gelombang haba. Bencana juga ditakrifkan sebagai suatu gangguan asas dalam konteks sosial yang melibatkan golongan individu dan kumpulan yang melibatkan suatu kejadian buruk sehingga menyebabkan kerugian dan kecelakaan besar kepada umat manusia.

Bencana alam berlaku sama ada disebabkan oleh faktor semula jadi atau perbuatan manusia. Secara semula jadi, alam sekitar telah melalui perubahan yang ketara sejak berabad-abad lamanya. Kewujudan sains dan teknologi telah memberikan manusia “kuasa” untuk mengubah persekitaran. Menurut pemikiran Francis Bacon, alam lebih rendah daripada kuasa, lantaran itu, kuasa mampu mengubah apa-apa sahaja. Atas alasan pembangunan, manusia cuba melakukan perubahan yang tidak mampu diterima oleh alam. Oleh sebab itu, bencana alam akan berlaku pada abad ini dan seterusnya akan lebih kerap berlaku lagi akibat gangguan keterlaluan manusia terhadap sifat semula jadi alam. Selain itu, bencana alam juga akan terjadi disebabkan oleh aktiviti eksploitasi sumber alam untuk kepentingan perniagaan atau industri secara rakus.

Sepanjang sejarah peradaban manusia, bencana alam telah mengorbankan jutaan nyawa, selain memusnahkan harta benda dan infrastruktur. Kematian akibat bencana di seluruh dunia pada tahun 2000 adalah sebanyak 9659 orang, 2001 (30 954 orang), 2002 (12 508 orang), 2003 (110 036 orang), 2004 (241 527 orang), 2005 (90 722 orang), 2006 (22 414 orang), 2007 (16 905 orang), 2008 (235 384 orang), 2009 (11 190 orang), 2010 (317 657 orang), 2011 (30 969 orang), 2012 (9781 orang), 2013 (21 625 orang), 2014 (7988 orang), 2015 (22 874 orang), 2016 (8356 orang), 2017 (9766 orang), 2018 (11 781 orang), 2019 (11 943 orang), 2020 (15 117 orang), 2021 (10 532 orang) dan 13 008 orang bagi tahun 2022.

Bencana alam terawal yang pernah direkodkan dalam sejarah peradaban manusia berlaku pada Mei 526 Masihi apabila gempa bumi yang bermagnitud 7 menggegarkan salah sebuah bandar Empayar Byzantine, Antioch dan mengorbankan sebanyak 250 000 hingga 300 000 orang. Pada 1 September 1923, gempa bumi yang bermagnitud 8.2 telah menggegarkan bandar Tokyo dan Yokohama, Jepun dan turut menghasilkan tsunami setinggi 12 meter. Kematian akibat bencana ini dianggarkan sebanyak 130 000 orang, 90 peratus bangunan di Yokohama telah rosak atau musnah, manakala 350 000 bangunan di Tokyo pula telah musnah dan menyebabkan 60 peratus populasinya telah hilang tempat tinggal.

Banjir Sungai Yangzi yang telah menenggelamkan 180 000 km persegi kawasan di China antara Julai dan Ogos 1931 merupakan bencana alam paling teruk dalam sejarah umat manusia. Hal ini demikian kerana, banjir tersebut telah menyebabkan 3.7 juta penduduk terbunuh, manakala 51 juta penduduk lagi terjejas. Siklon Bhola yang melanda Timur Pakistan (kini: Bangladesh) pada 12 hingga 13 November 1970 telah menyebabkan kematian yang dianggarkan antara 300 000 hingga 500 000 penduduk dan menjejaskan 3.6 juta penduduk. Kerugian yang dialami akibat Siklon Bhola bernilai AS$86 juta. Kelajuan angin siklon tersebut dicatatkan mencapai 205 km/j.

Taufan Nina-Banqiao yang melanda Henan, China dari 5 hingga 9 Ogos 1975 telah membunuh 150 000 orang, menyebabkan 10 juta orang hilang tempat tinggal dan kerugian bernilai AS$6.7 bilion. Pada 28 Julai 1976, gempa bumi bermagnitud 7.8 yang menggegarkan bandar Tangshan, China telah mengakibatkan 240 000 penduduk terbunuh, manakala dianggarkan antara 659 000 hingga 800 000 penduduk lagi cedera. Tangshan merupakan metropolis perindustrian perlombongan arang batu. Siklon berkelajuan 210 km/j yang melanda Chittagong, Bangladesh pada 22 hingga 30 April 1991 telah membunuh 139 000 penduduk dan memusnahkan lebih 780 000 kediaman. Pembinaan semula dan rehabilitasi telah menelan kos sebanyak AS$1.78 bilion.

Pada 26 Disember 2004, gempa bumi bermagnitud 9.1 di Lautan Hindi telah mencetuskan tsunami setinggi 30 meter dan bergerak dengan kelajuan 800 km/j. Tsunami yang menjejaskan beberapa negara di Asia Selatan, Asia Tenggara dan Timur Afrika telah menyebabkan lebih 226 000 kematian dan 2 juta orang hilang tempat tinggal. Kerosakan akibat tsunami bernilai AS$10 bilion. Gempa bumi yang menggegarkan Kashmir dan Khyber Pakhtunkhwa di Pakistan dan kawasan sekitar India dan Afghanistan pada 8 Oktober 2005 menyebabkan lebih 3.5 juta penduduk berpindah, 780 000 buah bangunan musnah atau kerosakan secara serius, manakala sebanyak 87 350 orang terbunuh.

Siklon Nargis yang melanda Myanmar dari 2 hingga 3 Mei 2008 telah mengorbankan sebanyak 140 000 orang dan menjejaskan lebih 2.4 juta penduduk. Gempa bumi bermagnitud 7 yang menggegarkan Haiti pada 12 Januari 2010 telah mengorbankan sejumlah 220 000 penduduk, menjejaskan lebih 3 juta orang dan memusnahkan atau merosakkan lebih 300 000 kediaman.

Interaksi Manusia dengan Alam Menurut Falsafah Barat

Krisis alam dan ekologi yang dihadapi oleh manusia pada masa ini mempunyai kaitan dengan pemikiran ahli-ahli falsafah Barat, iaitu Rene Descartes dan Isaac Newton. Pemikiran kedua-dua ahli falsafah tersebut telah membentuk paradigma yang dikenali sebagai Cartesian – Newtonian. Paradigma tersebut berhujah atas dasar andaian kosmologi bahawa alam ini adalah sebuah mesin raksasa yang mati, tidak bernyawa dan statik serta segala sesuatu yang berada di luar kesedaran subjek termasuklah tubuh manusia dilihat sebagai mesin yang bekerja menurut hukum matematik yang bersifat kuantitatif.

Rene Descartes melalui pemikirannya dalam The Mind-Body Problem, berpendapat bahawa terdapat pemisahan antara minda dengan kerohanian. Descartes menjelaskan bahawa realiti asas yang wujud iaitu, res cogitans (minda manusia) dan res extensa (jasad/fizikal) adalah terpisah dan bertindak secara berasingan. Beliau melihat minda dan jasad berfungsi secara selari, tetapi tidak saling bersambung.

Descartes mengemukakan dua hujah bagi mengukuhkan pandangannya. Pertama, terbukti dalam bidang fisiologi haiwan dan manusia seperti proses penghadaman dan dalam refleksi tulang bahawa perkara yang berlaku secara langsung tidak berhubung kait dengan roh, sebaliknya perkara yang berlaku boleh dijelaskan melalui prinsip mekanikal. Manakala yang kedua, khusus dalam kes manusia, walaupun kelihatan terdapat hubungan antara jasad dengan roh dalam kebanyakkan aktiviti, namun terdapat satu lagi tindakan mental yang berbentuk pemikiran intelektual yang berlaku tanpa melibatkan aktiviti fisiologi.

Oleh sebab itu, alam fizikal dianggap sebagai alam yang mati kerana tidak bergabung dengan aspek kerohanian. Alam yang mati sama seperti jasad manusia yang tidak bernyawa, dianggap tidak bernilai dan boleh dilakukan sesuka hati terhadap alam. Hal ini berbeza daripada Aristotle yang berhujah bahawa roh dan jasad bersatu dalam satu objek seperti bersatunya bentuk dan jirim dalam satu objek, maka roh tidak terpisah daripada objek fizikal. Aristotle turut menegaskan bahawa roh wujud dalam setiap benda hidup dan memberi keupayaan pemakanan, membesar, membiak, persepsi, pemikiran dan pergerakan secara bebas.

Kesan pemikiran Descartes menyebabkan manusia menganggap alam ini sebagai tidak bernyawa, wujud pemikiran mekanikal dan alam boleh diperlakukan atau dieksploitasi sesuka hati. Alam yang dianggap tidak bernyawa “dilayan” sama seperti manusia mati. Oleh sebab itu, alam boleh diperlakukan dengan sesuka hati kerana tidak bernilai. Selain itu, alam juga dianggap sebagai neutral, maka cara kita berhubung dengan alam juga akan turut berubah kerana dilihat sebagai mesin yang besar.

Para pemikir Barat sebelum zaman Descartes dan Newton melihat keseluruhan alam sebagai entiti organik. Paradigma Cartesian – Newtonian memandang alam ini sebagai mesin yang mati tanpa makna simbolik, kualitatif, nilai, roh, cita rasa, etika dan estetika. Pencemaran air sungai dan laut yang berlaku akibat pembuangan sisa pepejal dan kumbahan hampir setiap hari merupakan manifestasi layanan manusia yang buruk terhadap alam memandangkan alam ini dilihat sebagai tidak bernyawa dan bernilai.

Bagi Francis Bacon pula, manusia lebih unggul daripada alam semula jadi, namun pada masa yang sama manusia juga terasing daripadanya. Tambah beliau lagi, alam semula jadi adalah “kasar” dan “tidak memaafkan” maka itu alam semula jadi perlu ditakluki oleh manusia. Bacon melihat manusia wujud dalam empayar alam semula jadi berbanding dengan menganggap manusia sebagai sebahagian daripada alam semula jadi. Oleh sebab itu, alam semula jadi memerlukan manusia untuk dijinakkan, ditakluki, dan ditundukkan. Penaklukan alam berlaku melalui perindustrian dan pengajaran ilmu oleh manusia. Untuk membolehkan manusia mengenali alam, manusia mesti menakluki alam melalui industri.

Selain itu, penaklukan alam semula jadi melalui industri dan penemuan saintifik juga membawa kepada peningkatan material manusia. Manusia perlu menakluki alam untuk memperoleh pengetahuan tentang dunia, membina empayar ilmu dan kekayaan serta mengeluarkan umat manusia daripada kemiskinan. Cara terbaik untuk mendapatkan pengetahuan tentang rahsia alam semula jadi adalah dengan “mengurang” dan “menanggalkannya”. Industri, teknologi, dan kekayaan digunakan untuk menakluki, mengkaji, dan menyeksa alam, sebagai contoh melalui penebangan hutan dan eksperimen terhadap haiwan. Alam semula jadi juga terseksa dengan pembukaan kawasan perlombongan bijih timah, bijih besi, emas dan berlian secara besar-besaran kerana berlakunya kerosakan alam.

Melalui penaklukan dan seksaan alam ini, kekayaan dan keselesaan untuk manusia akan ditemui. Penaklukan terhadap alam oleh manusia secara langsung telah mencipta persekitaran buatan, selain manusia itu sendiri menjadi instrumen buatan. Persekitaran buatan dapat difahami sebagai kawasan yang diubah oleh perbuatan manusia seperti kawasan pertanian, perindustrian, perumahan dan pembangunan infrastruktur lain, antaranya jalan dan lebuh raya.

Sebagai contoh, penerokaan manusia di kawasan hutan paya gambut di Kalimantan untuk tujuan pembalakan dan penanaman pokok kelapa sawit telah mengubah fungsi asal hutan tersebut. Tanah di hutan paya gambut terdiri daripada bahan-bahan organik yang tidak mereput kerana keadaannya yang ditenggelami air. Pembalak membina rangkaian parit untuk menghanyutkan balak dari hutan ke kawasan pengutipan, manakala pengusaha kelapa sawit pula melakukannya untuk mengeringkan tanah supaya penanaman boleh dilakukan. Tindakan pengeringan tersebut telah menyebabkan kawasan tanah paya gambut menjadi mudah terbakar. Keadaan bertambah buruk apabila terdapat pihak yang membersihkan kawasan hutan dengan membakarnya. Pembakaran tersebut menjadi punca utama berlakunya jerebu yang melanda negara-negara jiran hampir setiap tahun dan menyebabkan banyak gangguan dari segi kesihatan dan ekonomi.

Penaklukan alam dengan rakus yang disebabkan oleh alam semula jadi hanyalah rangkaian tidak berakal yang sukar difahami dan hanya akan digunakan secara instrumental untuk kepentingan manusia. Hal ini terbukti apabila manusia mengorbankan kawasan hutan demi pembangunan kawasan perumahan, pertanian dan perindustrian serta menggunakan sumber hutan untuk perabot, kertas, pensil dan lain-lain. Kemusnahan kawasan hutan juga menjadi satu daripada punca pemanasan global.

Layanan manusia terhadap alam seperti yang dicanangkan oleh Francis Bacon dan paradigma Cartesian-Newtonian meninggalkan impak yang negatif bukan sahaja terhadap alam, tetapi juga kepada kehidupan manusia. Manusialah yang menjadi penyumbang utama kepada kemusnahan peradaban manusia apabila alam sekitar binasa dan menyebabkan manusia dilanda bencana alam. Jika manusia berpindah ke planet lain sekalipun, planet tersebut akan menimpa nasib yang sama, yakni dirosakkan oleh manusia. Hal ini boleh berlaku jika sikap manusia masih tidak berubah. Jika kepentingan peribadi menguasai diri, alam yang hebat akan dinodai oleh manusia. Jika manusia berharmoni dengan alam, nescaya peradaban manusia mampu bertahan.


DYMM Raja Perlis Menerima Kunjungan Mengadap Sembah oleh Perdana Menteri dan Isteri

Untuk mendapatkan maklumat terkini, ikuti kami melalui Telegram

Putrajaya – Raja Perlis, Duli Yang Maha Mulia (DYMM) Tuanku Syed Sirajuddin Ibni Almarhum Tuanku Syed Putra Jamalullail berkenan menerima kunjungan mengadap sembah oleh Perdana Menteri Malaysia, Dato’ Seri Anwar Ibrahim di Hospital Putrajaya pada petang semalam.

Turut hadir menemani beliau ialah Datuk Seri Dr. Wan Azizah Wan Ismail.

Turut berada sama di sisi Tuanku Syed Sirajuddin yang telah selamat menjalani pembedahan membaik pulih kaki dan buku lali sebelah kanan pada Sabtu, 1 April 2023 baru-baru ini ialah Raja Perempuan Perlis, Duli Yang Maha Mulia (DYMM) Tuanku Tengku Fauziah Almarhum Tengku Abdul Rashid.

Anwar dan Wan Azizah mempersembahkan ucapan selamat kepada Tuanku Raja Perlis dan berharap agar Baginda dikurniakan kesembuhan segera.

Perdana Menteri dan isteri yang tiba pada jam 1.30 petang berada bersama Baginda Tuanku Raja dan Tuanku Raja Perempuan sehingga kira-kira jam 2.15 petang di hospital berkenaan.


Pemangku Raja Perlis Mencemar Duli Lawat Balai Islam TNB Bangsar

Kuala Lumpur – Pemangku Raja Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan berangkat mengadakan lawatan ke Balai Islam An-Nur Tenaga Nasional Berhad (TNB) di Bangsar, Kuala Lumpur pada tengah hari semalam.

Keberangkatan tiba baginda disambut oleh Pengerusi TNB, YBhg. Dato’ Abdul Razak Abdul Majid; Presiden merangkap Ketua Pegawai Eksekutifnya, YBhg. Datuk Indera Ir. Baharin Din; dan Ketua Hal Ehwal Islam TNB, Encik Fajuri Mamat. Turut hadir,  kepimpinan tertinggi syarikat milik kerajaan Malaysia (GLC) yang merupakan satu-satunya syarikat utiliti elektrik di Semenanjung Malaysia yang menyediakan perkhidmatan elektrik kepada seluruh pengguna domestik dan industri tanah air.

DYTM Tuanku Syed Faizuddin dipersembahkan taklimat mengenai kompleks tiga tingkat yang tersergam indah dengan keluasan 1.67 hektar dan memiliki tiga ruang solat yang boleh memuatkan seramai 2 850 jemaah.

Selain itu, kompleks tersebut turut menempatkan pejabat dan kuarters staf Unit Hal Ehwal Islam TNB, dewan seminar, kafeteria, ruang parkir dua tingkat dengan kapasiti 206 lot serta perkhidmatan pengurusan jenazah.

Sebelum mengakhiri lawatan, DYTM Tuanku Syed Faizuddin berkenan menunaikan solat Jumaat di masjid tersebut yang dihiasi dengan seni bina berkonsepkan kontemporari dan elegan serta bercirikan mesra alam.


Program Singgah Sahur UiTM Cawangan Perlis

Arau – Memasuki minggu ketiga fasa Ramadan, UiTM Cawangan Perlis melalui Bahagian Hal Ehwal Pelajar mengambil peluang menghidupkan bulan Ramadan dengan mengadakan Program Singgah Sahur bersama-sama pelajar yang berada di dalam kampus pada 7 April 2023,  selepas berjaya mengadakan program seumpamanya bersama-sama para pelajar yang menetap di luar kampus baru-baru ini.

Sebanyak 1500 orang pelajar dari Kolej Beringin, Cengal 1, Cengal 2, Cengal 3, Cengal 4, Cengal 5 dan Cengal 6 menerima bungkusan makanan dan minuman yang telah disempurnakan penyerahannya oleh Rektor UiTM Cawangan Perlis, YBrs. Prof. Madya Ts. Dr. Shukor Sanim Mohd Fauzi. Menerusi program tersebut, Rektor UiTM Cawangan Perlis turut meluangkan masa menyantuni hampir keseluruhan bilik mahasiswa di samping bertanya khabar mereka.

Usaha ini jelas menunjukkan keperihatinan UiTM Cawangan Perlis terhadap kebajikan warganya selari dengan perkara yang dihasratkan dan dititikberatkan oleh Menteri Pendidikan Tinggi, YB Datuk Seri Haji Mohamed Khaled Haji Nordin; Naib Canselor UiTM, YBhg. Profesor Datuk Dr. Hajah Roziah Mohd Janor; dan amanat Rektor UiTM Cawangan Perlis pada tahun 2023. Perkara ini juga sejajar dengan Tanggungjawab Sosial Universiti (USR) untuk memberikan manfaat kepada komuniti dan industri luar dan Matlamat Pembangunan Lestari (SDG), iaitu SDG 1 (tiada kemiskinan) serta SDG 2, yakni mengakhiri kelaparan, mencapai jaminan makanan dan nutrisi yang lebih baik.

Selain itu, program sebegini dilihat sebagai salah satu usaha murni bagi menghidupkan dan meraikan fadilat yang ada dalam bulan Ramadan serta mempupuk semangat suka bersedekah dan saling membantu dalam kalangan warga kampus.

Menurut YBrs. Prof. Madya Ts. Dr. Shukor Sanim, program yang bermula dari pukul 11.00 malam itu dan berakhir pada pukul 2.00 pagi akan diteruskan ke kolej lain mengikut jadual yang telah ditetapkan. Beliau juga berharap agar program sebegini dapat memberikan keceriaan kepada para pelajar yang berada jauh dari keluarga pada bulan Ramadan ini.

Turut mengiringi Rektor UiTM Cawangan Perlis semasa Program Singgah Sahur ialah Ketua Staf Residen Kolej (SRK), staf SRK, Jawatankuasa Induk Perwakilan Kolej dan Jawatankuasa Perwakilan Blok.


Bahagian Pembangunan Kurikulum, KPM Komited Memartabatkan Bahasa Melayu

Untuk mendapatkan maklumat terkini, ikuti kami melalui Telegram

Putrajaya – Seiring dengan Dasar Pelajaran Kebangsaan yang terkandung dalam Akta Pendidikan 1996, iaitu Bahasa Melayu merupakan mata pelajaran teras di semua sekolah rendah mahupun menengah, Kementerian Pendidikan Malaysia (KPM) melalui Bahagian Pembangunan Kurikulum (BPK) komited untuk memperkasakan penggunaan bahasa Melayu melalui aktiviti kurikulum di peringkat sekolah mahupun jabatan.

Terdapat pelbagai usaha dan kegiatan telah diadakan oleh BPK untuk memupuk semangat cinta akan bahasa Melayu dalam kalangan warga BPK, termasuklah penganjuran Dekad Bahasa Kebangsaan (DBK) yang juga merupakan program kerjasama dengan Dewan Bahasa dan Pustaka (DBP) melalui Bahagian Majalah. Program yang tamat pada 29 Julai 2022 itu telah berjaya menarik minat banyak penyertaan dalam kalangan warga BPK yang mengangkat tema “Bahasa Jiwa Bangsa.”

Sebanyak lima pertandingan yang telah diadakan sepanjang DBK tersebut berlangsung, iaitu Swafoto Pantun “Keluarga BPK Berhari Raya”, Swafoto Pantun “Ibu dan Anak BPK”, Swafoto Pantun: Ayah dan Anak BPK”, Swafoto Puisi “Aku dan Kemerdekaan” dan Pertandingan Jawi Kreatif. Kesemua pertandingan tersebut telah disambut baik dalam kalangan warga BPK, sekali gus membuktikan bahawa BPK komited demi mendaulatkan bahasa Melayu.

Menurut Timbalan Pengarah Kanan Kluster Dasar Sains dan Teknologi, BPK, KPM, Puan Hajah Nooraini Kamaruddin, penggunaan bahasa Melayu yang tepat amat dititikberatkan dalam setiap urusan di BPK termasuklah dalam penyediaan dokumen rasmi. Selain itu, sebagai usaha untuk memastikan setiap warga BPK menggunakan bahasa Melayu dengan betul, beliau turut menekankan agar Pusat Rujukan Persuratan Melayu (PRPM) yang merupakan produk DBP digunakan sebagai rujukan utama untuk menyemak penggunaan bahasa yang tepat dalam kalangan warganya.

“BPK turut menghantar warganya untuk menjadi Munsyi Dewan dan ternyata bukan sesuatu yang mudah untuk bergelar Munsyi Dewan,” ujar beliau ketika memberikan ucapan perasmian penutupan DBK yang diadakan pada petang ini.

Yang turut hadir dalam majlis tersebut ialah Puan Sarina Salim (Timbalan Pengarah Sektor Bahasa dan Kesusasteraan, BPK, KPM), Puan Aninah Janang (Timbalan Ketua Editor Bahagian Majalah, DBP), para pegawai dari BPK, KPM dan pegawai dari Bahagian Majalah, DBP.


Raja Perlis Berangkat Pulang dari Hospital Putrajaya

Kuala Lumpur – Raja Perlis, Duli Yang Maha Mulia (DYMM) Tuanku Syed Sirajuddin Jamalullail telah berangkat pulang yakni dibenarkan keluar dari Hospital Putrajaya kelmarin, iaitu Jumaat, 7 April 2023 pukul 3.30 petang,  setelah selamat menjalani pembedahan membaik pulih kaki dan buku lali sebelah kanan pada Sabtu, 1 April 2023 yang lalu.

Baginda yang diiringi Raja Perempuan Perlis, DYMM Tuanku Tengku Fauziah binti Almarhum Tengku Abdul Rashid akan bersemayam dan mendapatkan rawatan pemulihan selanjutnya di Istana Perlis, Kuala Lumpur sehingga Baginda pulih sepenuhnya.

Demikian titah Pemangku Raja Perlis, Duli Yang Teramat Mulia (DYTM) Tuanku Syed Faizuddin Putra Jamalullail menurut kenyataan Istana Arau hari ini.

Dizahirkan melalui Tuanku Pemangku Raja juga, Tuanku Raja Perlis dan Tuanku Raja Perempuan Perlis menitahkan ucapan terima kasih serta penghargaan yang tidak terhingga kepada pasukan kesihatan terutamanya kepada Ketua Pengarah Kesihatan Malaysia, Tan Sri Dr. Noor Hisham Abdullah serta seluruh warga Hospital Putrajaya (HPj) yang mempersembahkan perkhidmatan dan komitmen yang baik sepanjang tempoh Baginda menjalani pembedahan dan menerima rawatan di hospital berkenaan.

Ucapan terima kasih daripada Baginda berdua juga ditujukan kepada seluruh rakyat negeri Perlis dan semua kaum kerabat serta kenalan yang sentiasa mendoakan kesihatan, kesejahteraan dan keafiatan Baginda.

Tidak lupa juga sekalung penghargaan buat semua tetamu yang sudi melapangkan masa hadir, selain mempersembahkan bingkisan juadah, bunga-bungaan dan cenderahati kepada Baginda.

Pada Selasa, 4 April 2023, Kebawah Duli Yang Maha Mulia Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Kebawah Duli Yang Maha Mulia Seri Paduka Baginda Raja Permaisuri Agong, Tunku Hajah Azizah Aminah Maimunah Iskandariah binti Almarhum AlMutawakkil Alallah Sultan Iskandar Al-Haj telah berkenan berangkat ke Hospital Putrajaya untuk menziarahi Tuanku Raja Perlis.

Dalam pada itu, Perdana Menteri Malaysia, Dato’ Seri Anwar Ibrahim dan isteri, Datuk Seri Dr Wan Azizah Wan Ismail serta Menteri Besar Perlis, Mohd Shukri Ramli juga turut mengadap Baginda di Hospital Putrajaya.

Tidak terkecuali dif-dif kenamaan lain yang juga turut hadir ke Hospital Putrajaya bagi mengucapkan selamat sembuh kepada Baginda termasuklah Menteri Perdagangan dalam Negeri dan Kos Sara Hidup, Datuk Seri Salahuddin Ayub; Menteri Kesihatan, Dr. Zaliha Mustafa; Menteri Pendidikan, Fadhlina Sidek; Ketua Pengarah Perkhidmatan Awam, Datuk Dr. Zulkapli Mohamed serta Ketua Polis Negara, Tan Sri Acryl Sani Abdullah Sani.


UiTM Perlis Berkongsi Rezeki melalui Program Kasih Ramadan

Arau – Universiti Teknologi Mara (UiTM) Perlis telah menjayakan pelbagai program bersempena menyambut bulan Ramadan, seperti tahun sebelumnya. Oleh itu, Projek Khas Rektor melalui Program Kasih Ramadan UiTM Perlis diperkenalkan bertujuan  berkongsi rezeki bersama-sama dengan warga kampus di samping memenuhi tanggungjawab sosial kepada masyarakat setempat.

Pelancaran Program Kasih Ramadan dan Tabung Dana Kasih Ramadan @ UiTM Perlis telah bermula seawal 21 Mac lagi ketika Majlis Amanat Rektor UiTM Perlis 2023, iaitu Profesor Madya Ts. Dr. Shukor Sanim Mohd Fauzi.

Melalui Program Kasih Ramadan ini, pelbagai unit dan fakulti telah menyusun program bagi mengimarahkan bulan mulia ini. Sehingga Ramadan ke-17 ini, UiTM Perlis telah menjayakan beberapa program. Antaranya, Program Cerapan Hilal anjuran Kolej Alam Bina; Program Jalinan Kasih 2023 anjuran Kolej Pengajian Perkomputeran, Infomatik dan Media dan Program Kasih Ramadan anjuran Fakulti Sains Gunaan.

Program bersiri lain yang masih berjalan sehingga penghujung Ramadan, seperti Program Ihya Ramadan anjuran Unit Hal Ehwal Islam dan Program Singgah Sahur anjuran Bahagian Hal Ehwal Pelajar.

Sejumlah lebih 100 orang masyarakat kurang bernasib baik yang terdiri daripada anak yatim, anak tahfiz dan penduduk asnaf telah menerima manfaat daripada program yang telah dijalankan ini dan sejumlah 7 000 pelajar UiTM Perlis turut menikmati manfaat.

Selain edaran makanan dan aktiviti kebajikan, UiTM Perlis juga aktif dalam menganjurkan pelbagai aktiviti seperti majlis berbuka puasa, sesi tazkirah, solat tarawih, qiamullail, ceramah dan tadarus al-Quran secara dalam talian bagi menyemarakkan kehadiran bulan mulia ini.

Masih berbaki lebih 7 program yang bakal dijalankan sebelum warga kampus mula bercuti sempena menyambut Syawal. Kesemua aktiviti yang bakal dan telah dilaksanakan ini merupakan hasil sumbangan daripada staf UiTM Perlis dan tajaan luar daripada pelbagai agensi dan rakan strategik.

Ujar YBhg. Profesor Madya Ts. Dr. Shukor Sanim Mohd Fauzi:

Saya melihat platform seperti Kasih Ramadan @UiTM Perlis ini amat bersesuaian untuk kita menyemarakkan semangat kesukarelaan kepada warga kampus. Suka untuk saya melihat, semangat dan sumbangan yang diberikan oleh warga kampus dapat diteruskan dan dijadikan satu budaya dan amalan, bukannya kerja yang bermusim.

UiTM Perlis sentiasa komited dalam merangka dan menjayakan kerjasama bersama komuniti, terutamanya komuniti sekitar negeri Perlis. Untuk itu, dalam usaha memastikan ketampakan dan kepakaran warga UiTM Perlis, projek komuniti akan terus diperluas bukan sahaja di bulan Ramadan, malah akan diteruskan bagi bulan-bulan mendatang.


Lapan Anggota TLDM Anak Jati Perlis Teruja Mengadap Raja Muda Perlis

Untuk mendapatkan maklumat terkini, ikuti kami melalui Telegram

Kangar – Lapan orang anggota Tentera Laut DiRaja Malaysia (TLDM) yang berasal dari Perlis yang bertugas di FOB Tun Azizan di Sandakan, Sabah berasa sungguh bertuah dapat mengadap dan beramah mesra dengan Raja Muda Perlis, Brigedier Jeneral Tuanku Syed Faizuddin Putra Jamalullail dalam Majlis Berbuka Puasa yang diadakan atas kapal auksilari baru-baru ini.

Tuanku Raja Muda yang berangkat ke sana bagi mengetuai delegasi Kerajaan Negeri Perlis ke “Eks PerBah 2023“ turut gembira di atas kesempatan dapat bertanya khabar dengan anak jati Perlis tersebut.

Tambah istimewa sempena lawatan ke Sabah pada kali ini juga baginda diiringi sama oleh Panglima 5 Divisyen Tentera Darat Malaysia, Mejar Jeneral Datuk Abdul Rahman A Wahab, yang membesar dan bersekolah di Perlis dan juga Pengarah Hospital Duchess of Kent Sandakan, Dr. Mohd Fahmie Datuk Dr. Othman yang juga berasal dari Kangar, Perlis.

Dalam titah ucapan baginda, Tuanku Syed Faizuddin Putra yang juga merangkap Komander Rejimen 504 Askar Wataniah mengingatkan kepada semua agar sentiasa peka terhadap pengawalan perairan dan sempadan negara yang masih perlu diperkasakan dan diperketatkan lagi bagi mengelakkan sebarang bentuk pencerobohan, penyeludupan dan memastikan kedaulatan serta keselamatan negara sentiasa terjamin.

Menurut Tuanku lagi, semua anggota TLDM, pasukan keselamatan dan agensi-agensi berwajib di sempadan negara yang lain juga dimohon supaya terus-menerus mempertingkatkan lagi kawalan dengan penuh berdisplin, cekal dan berintegriti.

Pada masa yang sama marilah kita semua mendoakan keselamatan dan menghargai jasa mereka yang terus kekal menjadi barisan hadapan negara pada setiap masa.

Sempena kunjungan tersebut juga, Tuanku Syed Faizuddin Putra bagi pihak Majlis Agama Islam dan Adat Istiadat Melayu Perlis (MAIPs) berkenan menyerahkan sumbangan bernilai RM2000 kepada pengurusan kapal itu yang diterima oleh peneraju serta pemimpinnya, Komander Abdul Manan Mazlan untuk tujuan aktiviti dakwah.


Perbahasan RUU Luluskan Perbekalan Tambahan (2022) dalam Bidang Pendidikan

Dewan Rakyat telah meluluskan Rang Undang-Undang (RUU) Perbekalan Tambahan (2022) sebanyak lebih RM800 juta yang diperuntukkan bagi sektor pendidikan dalam perbelanjaan tambahan tahun 2022.

Saya menyokong perbelanjaan tambahan itu dengan memberikan beberapa pandangan untuk memperkukuh pendidikan sebagai wasilah teras pembangunan negara.

Isu pertama berkaitan dengan sejauh mana telah dilakukan kajian dan langkah bagi menampung “kehilangan pendidikan“ akibat kesan Perintah Kawalan Pergerakan (PKP) selama dua tahun kerana COVID-19. Negara tidak boleh kehilangan modal insan yang berilmu dan terlatih, disebabkan oleh bencana atau keadaan yang tidak terduga seperti wabak COVID-19. Berkaitan dengan itu, Kementerian Pendidikan Malaysia (KPM) perlu serius menggubal modul pedagogi anjal sebagai persiapan menghadapi kemungkinan seperti wabak COVID-19.

Isu kedua berkaitan dengan keperluan penyediaan bahan bacaan terperingkat (graded reading materials) untuk memenuhi budaya ilmu dan budaya maklumat dalam kalangan pelajar. Pelbagai bidang ilmu dan maklumat tidak patut ditangguhkan hak pemilikannya hanya kerana anak didik kita berada di Institut Pengajian Tinggi (IPT), tetapi perlu disebarkan kepada murid dan pelajar, berdasarkan kesesuaian laras bahasa dan kedalaman ilmu tersebut.

Sehubungan dengan itu, penghayatan karya kreatif atau susastera perlu dipadukan sejak awal pendidikan seperti yang dilakukan dalam bahasa Inggeris dan bahasa maju yang lain. Dalam hal ini, Komponen Sastera (KOMSAS) belum benar-benar berjaya menjadi wasilah penghayatan susastera dalam aspek nilai, pemikiran dan isu masyarakat kerana masih berat pada aspek struktur karya susastera.

Yang ketiga berkaitan dengan seni dalam pendidikan. Langkah menubuhkan sekolah seni bagus tetapi hendaknya tidak melahirkan lepasan sekolah yang berpegang pada pegangan “Seni untuk seni“. Kemahiran seni perlu dijadikan wasilah untuk pembangunan masyarakat, termasuk soal penghalusan budi. Selain itu, ilmu dan kemahiran seni perlu “ditempiaskan“ dan “dilimpahkan“ juga ke sekolah harian dan sekolah yang bukan sekolah seni agar seni dipadukan sejak awal pendidikan, seperti yang dilaksanakan di negara jiran kita, Indonesia dan negara lain. Dengan demikian, bidang pengkhususan dan aliran apa pun yang dipilih oleh pelajar, seni tetap menjadi sebahagian daripada dirinya.

Akhirnya, ingin saya sentuh keperluan KPM dengan serius memastikan anak didik kita memiliki paduan kemahiran yang mekanis dengan kemahiran yang fungsional. Pelajar yang lulus cemerlang dalam peperiksaan ternyata tidak semua menjadi pemikir dan orang yang berkesan komunikasinya. Program Kemahiran Berfikir Aras Tinggi (KBAT) mesti dipastikan kesannya agar majoriti lepasan sekolah tidak terkepung oleh Kemahiran Berfikir Aras Rendah (KBAR). Sejumlah pemimpin dalam pelbagai bidang yang ada di negara kita masih belum mencapai tahap KBAT dan komunikasi yang berkesan.

Kewajaran peruntukan antara yang terbesar kepada KPM sewajarnya disusuli dengan perancangan dan pelaksanaan yang lebih rapi dan memandang jauh ke hadapan. KPM berpotensi besar mencapai sasaran itu.


“Didik Murid supaya Jijik dengan Rasuah“- YB Fadhlina Sidek

Putrajaya – “KPM komitmen terhadap agenda untuk membasmi rasuah dan akan mengutamakan pembinaan adab dan moral yang tinggi dalam kalangan masyarakat, khususnya melibatkan murid,“ jelas Menteri Pendidikan, YB Fadhlina Sidek.

Beliau berkata demikian dalam majlis ‘Forum Integriti dan Ikrar Bebas Rasuah Kementerian Pendidikan Malaysia (KPM)’ Tahun 2023 di Auditorium Kompleks Kerajaan, Parcel E, Putrajaya, pagi tadi.

Sebelumnya, beliau turut menyorot pengalamannya sendiri dalam menghadapi situasi rasuah ketika berkhidmat sebagai peguam syarie dahulu.

Apabila menghadapi situasi tersebut, saya berasa sangat geram dan menggigil selama tiga hari. Lebih teruk, individu yang cuba melakukan perbuatan tersebut datang dari institusi yang kehormat.

Selain itu, beliau juga turut menyatakan bahawa rasuah ini perlu diperangi dengan membina budaya moral, adab dan integriti yang tinggi. Beliau juga turut menyentuh ringkas tulisan Almarhum Syed Hussein Alatas tentang rasuah. Ujarnya,

Syed Hussein Alatas berpesan bahawa kesedaran intelektual perlu ada dalam melawan rasuah. Penulisan tentang rasuah juga perlu diperluas dan diperbanyakkan dalam kalangan masyarakat.

Beliau juga turut menjelaskan peranan KPM dalam konteks ini apabila konsep “Anak yang Baik lagi Cerdik (ABC)“ diperkenalkan di sekolah dalam membina keteguhan rohani dan sahsiah diri yang terpuji.

Dalam majlis itu juga, pengurusan tertinggi KPM yang diketuai oleh Ketua Setiausaha KPM, Dato’ Indera Nik Nasarudin Mohd Zawawi bersama-sama dengan pegawai KPM yang hadir membaca Ikrar Bebas Rasuah. Selain itu, buku Polisi Perlindungan Pemberi Maklumat dan Panduan Pengurusan Tindakan Tatatertib turut dilancarkan dalam majlis yang sama. Turut hadir dalam majlis tersebut ialah Ketua Pesuruhjaya Suruhanjaya Pencegahan Rasuah Malaysia (SPRM), YBhg. Tan Sri Dato’ Sri Haji Azam Baki.